title: Cadillac Escalade

text:
Ensimmäisen polven Escalade oli GM:n vastaus Lincoln Navigatorin suureen kysyntään. Se jäi varsin heikoksi menestykseksi. Pohjana
Escaladelle toimi GMC Yukon (Chevrolet Tahoe) Denalin (luksusvarustelutaso) pohjalevy. Moottori oli myös GM:n perus-V8.


title: Cadillac Escalade

text: Toinen sukupolvi perustui Chevrolet Tahoen/GMC Yukonin perusrakenteeseen. Se edusti muotoilultaan Cadillacin uutta kantikasta linjaa. Toinen sukupolvi saavutti vankan aseman varallisuuden symbolina ja siitä tuli varsin suosittu aihe muun muassa hip-hop musiikkivideoissa.


title: Cadillac Escalade

text: Kolmas sukupolvi rakennettiin GMT900 pohjalevylle yhdessä kaikkien Chevroletin ja GMC:n kevyiden kuorma-autojen kanssa. Tämän sukupolven Escaladea tuodaan myös Suomeen. Escaladesta on myös olemassa pidennetty Escalade ESV (perustuu Chevrolet Suburbaniin) ja EXT (Perustuu Chevrolet Avalancheen). Näitä malleja ei tuoda Suomeen.


title: Cadillac Escalade

text: Neljännen sukupolven Cadillac Escalade ja Escalade ESV esitelitiin 7. lokakuuta 2013 New Yorkissa, noin kuukausi sen jälkeen kun General Motors oli julkistanut Chevroletin ja GMC:n seuraavan sukupolven katumaasturit.


title: Cadillac Escalade

text: Auton sarjatuotanto alkoi tammikuussa 2014 General Motorsin Arlingtonin tehtaalla Texasissa.


title: Brownsville (Texas)

text: Brownsville on kaupunki Texasissa Yhdysvalloissa aivan Meksikon rajalla Rio Granden varrella. Se on Cameronin piirikunnan pääkaupunki. Kaupungissa asui 175 023 ihmistä vuonna 2010.


title: Brownsville (Texas)

text: Vuonna 1845 perustettu Fort Texas sijaitsi alle kilometrin päässä nykykaupungin keskustasta ja Palo Alton taistelu 1846 käytiin viiden mailin päässä. Kaupungin perusti Charles Stillman 13. tammikuuta 1849.


title: Brownsville (Texas)

text: Vuonna 1991 kaupunkiin tuli University of Texas at Brownsville and Texas Southmost Collegen yliopisto.


title: El Paso

text: El Paso on kaupunki Texasissa Yhdysvalloissa Meksikon rajalla Rio Granden varrella. Kaupungissa asui 679 036 ihmistä vuonna 2014. Vastapäätä kaupunkia Rio Granden varrella sijaitsee Meksikon Ciudad Juárez, ja kaupungit muodostavat yhdessä 2,2 miljoonan asukkaan metropolialueen.


title: El Paso

text: Kaupungissa on 1914 perustettu yliopisto The University of Texas at El Paso. Merkittävä Yhdysvaltain armeijan tukikohta Fort Bliss sijaitsee kaupungin itäpuolella ja jatkuu White Sandsin ohjuskoealueelle.


title: El Paso

text: Texasin itsenäistyessä El Paso jäi Meksikolle, mutta liitettiin Yhdysvaltoihin Texasin liittyessä siihen. Vuonna 1881 kaupunkiin rakennettiin rautatie. Meksikon vallankumouksen alkaessa El Paso oli suosittu maanpakolaisten oleskelupaikka. Toisen maailmansodan jälkeen sinne tuotiin saksalaisia tiedemiehiä jatkamaan ohjusten suunnittelua.


title: Quadra 660AV

text: Macintosh Quadra 660AV on Apple Computerin julkaisema tietokone. 2300 dollarin hintainen laite julkaistiin 29. heinäkuuta 1993 nimellä Centris 660AV, mutta lokakuussa se nimettiin uudelleen Quadra 660AV :ksi Centris-malliston lakkauttamisen takia. Nimeke AV viittaa laitteen käyttätarkoitukseen multimediaeditoinnissa. Tietokoneen markkinointi lakkautettiin 12. syyskuuta 1994.


title: Quadra 660AV

text: Quadra 660AV käytti 25 MHz:n Motorola 68040 -suoritinta. 8 Mt:n keskusmuisti oli 60 ns 72-pinnaista SIMM-tyyppistä muistia, joka oli laajennettavissa 68 Mt:een saakka. Laitteessa oli ylimääräinen, videoeditointiin käytetty AT&T:n 55MHz:n 3210 digitaalinen signaaliprosessori ja videon sisään- ja ulostuloliitännät sekä S-Video-liitäntä. Uusi GeoPort-liitäntä mahdollisti nopeaa tiedonsiirtoa vaativien lisälaitteiden kytkennän. Muut liitännät olivat PDS-laajennusportti, SCSI-liitäntä, kaksi ADB-porttia ja sarjaportti. Laitteen julkaisun yhteydessä julkaistiin myös AppleVision-monitori, jossa oli mikrofoni ja kaiuttimet. Quadra 660AV :n mukana toimitetulla PlainTalk-puheentunnistusohjelmalla tietokoneen toimintaa saattoi ohjata myös puheella.


title: Quadra 660AV

text: Quadra 660AV :n mukana toimitettiin System 7.1-käyttöjärjestelmä, joka on päivitettävissä System 8.1 -versioon saakka. Laitteella pystyy ajamaan myös ProDOS 8 ja GS/OS ja DOS Compatibility -kortin avulla Windows 3.1, Windows 95, Windows NT ja NeXTStep -käyttöjärjestelmiä.


title: Nurmenkulma

text: Nurmenkulma on Pirkanmaalla sijaitsevan Tampereen eteläpuolisen naapurin Lempäälän länsiosassa sijaitseva kylä. Kylä sijaitsee Lempäälä-Pirkkala tien 3003 varrella rajoittuen idässä Kuokkalan kylään ja lännessä Säijään. Hyviä maamerkkejä kylän keskustassa ovat Nurmen ala-aste, Nurmen VPK, tanssilava Nurmen Lava ja Nurmen rukoushuone. Kylästä nyttemmin käytetty nimeä Nurmi, mikä on ilmeisesti alkuperäisempi nimi kylälle. Nurmenkulma nimi johtunee kylällä toimineesta omanumeroisesta postikonttorista (37520 Nurmenkulma). Nimi annettiin erottamiseksi esimerkiksi Nurmi kaupunginosasta Tampereella.


title: Tim Taylor

text: Tim Taylor (s. 6. helmikuuta 1969 Stratford, Ontario) on kanadalainen entinen ammattilaisjääkiekkoilija. Pelipaikaltaan hän oli keskushyökkääjä tai vasen laitahyökkääjä. Taylor voitti urallaan Stanley Cupin kahdesti: Detroit Red Wingsin joukkueessa vuonna 1997 ja Tampa Bay Lightningin joukkueessa 2004.


title: Tim Taylor

text: NHL-seura Washington Capitals varasi Taylorin numerolla 36 uusien pelaajien varaustilaisuudessa toisella kierroksella vuonna 1988. Hänen veljensä Chris Taylor on myös ammattilaisjääkiekkoilija.


title: Tim Taylor

text: Taylor sai vuonna 1994 John B. Sollenberger Trophyn oltuaan AHL:n runkosarjakauden eniten pisteitä tehnyt pelaaja. Hän teki tuolla kaudella, 1993–1994, 117 tehopistettä (36 maalia ja 81 syöttöpistettä) 79:ssä Detroitin silloisessa farmiseurassa Adirondack Red Wingsissä pelatussa runkosarjaottelussa. Hänet nimettiin tuona vuonna myös AHL:n ensimmäiseen tähdistökentälliseen. NHL-urallaan hänen roolikseen muodostui kuitenkin toimia puolustavana hyökkääjäänä. NHL-uransa piste- ja maaliennätykset hän teki kaudella , jolla edusti Boston Bruinsia: 31 tehopistettä, 20 maalia ja 11 syöttöpistettä, 79:ssä runkosarjaottelussa.


title: Tim Taylor

text: Syyskuussa 2006 Taylor nimettiin Tampa Bay Lightningin joukkueen kapteeniksi ja hän pelasi viimeiset NHL-ottelunsa kaudella . Hän oli sivussa koko kauden lonkkaleikkauksen jälkeen ja ilmoitti pelaajauransa päättymisestä keväällä 2008. Taylor pelasi NHL-urallaan 746 runkosarjaottelua, joissa teki yhteensä 167 tehopistettä, 73 maalia ja 94 syöttöpistettä. NHL:n pudotuspeliotteluja hän pelasi 89, joissa teki yhteensä 14 tehopistettä, kaksi maalia ja 12 syöttöpistettä.


title: Tim Taylor

text: Taylor nimitettiin kesäkuussa 2011 NHL-seura St. Louis Bluesin pelaajakehityksen johtajaksi.


title: Bessemer-prosessi

text: Bessemer-prosessi oli ensimmäinen teräksen laajamittaisessa teollisessa valmistuksessa käytetty teollinen prosessi.


title: Bessemer-prosessi

text: Bessemer-prosessissa masuunista saatava sula takkirauta, joka sisältää 3-4 prosenttia hiiltä, mellotetaan (poltetaan ylijäämähiili pois) päärynän muotoisessa Bessemer-konvertterissa puhaltamalla siihen ilmaa. Ilman happi polttaa rautaan liuenneen hiilen ja rautakarbidien hiilen hiilidioksidiksi, ja tuloksena on terästä tai, mikäli prosessi viedään loppuun saakka, kankirautaa. Mellotus tapahtuu nestefaasissa ja noin 1 400 °C:n lämpötilassa. Samalla myös epäpuhtaudet, kuten pii, palavat pois.


title: Bessemer-prosessi

text:
Kemiallisena reaktorina Bessemer-konvertteri on siis panosreaktori, jossa panoksen koko on yleensä 8-30 tonnia. Bessemer-prosessi on hyvin nopea - panoksen mellotus kestää vain noin 20 minuuttia, ja sillä kyetään tuottamaan suuria määriä terästä nopeasti.
Bessemer-teräksentuotantoprosessin alussa konvertteri kaadetaan vaaka-asentoon suuaukko ylöspäin, ja masuunista lasketaan sulaa takkirautaa konvertteriin. Konvertteri nostetaan pystyyn, ja samanaikaisesti konvertterin alapäästä puhalletaan suuttimien läpi suurella paineella ilmaa. Ilman happi polttaa pois epäpuhtaudet, ja samanaikaisesti syntyy valtava noin 20 metriä pitkä lieska konvertterin suuaukosta. Kun prosessi on edennyt riittävän pitkälle, konvertteri käännetään ala-asentoon (suuaukko alaspäin) ja sula teräs kaadetaan edelleen prosessoitavaksi ja valssattavaksi.


title: Bessemer-prosessi

text: Itse konvertteri on rakennettu teräsvaipan ympäröimästä keraamisesta materiaalista, joka on vuorattu joko savella (Britannian vähäfosforisille rautamalmilaaduille käytetty hapan Bessemer-prosessi) tai dolomiittikalkkikivellä (Keski-Euroopan runsasfosforisille rautamalmilaaduille käytetty emäksinen Thomas-Gilchrist-prosessi). Thomas-Gilchrist-prosessin sivutuotteena saadaan tuomaskuonaa, joka on arvokas fosforilannoite.


title: Bessemer-prosessi

text: Prosessi on saanut nimensä keksijänsä Sir Henry Bessemerin mukaan, ja se patentoitiin 1855. Bessemer lisensoi keksintönsä ainakin Carnegie Steel Companylle (perustajat Andrew Carnegie ja Henry Phipps), joka kaupallisti sen menestyksekkäästi. Bessemer-prosessi merkitsi suurta edistysaskelta, sillä putlaus oli hidas menetelmä, eikä ennen Bessemer-prosessia ollut käytännössä mitään mahdollisuutta tuottaa teollisesti terästä takkiraudasta.


title: Bessemer-prosessi

text: Bessemer-prosessin pullonkaula oli sen valtava tehokkuus: koko panoksen konversio kestää vain 20 minuuttia. Aika on aivan liian lyhyt näytteenottoa ja kemiallista analyysiä varten, ja Bessemer-teräksen laatu saattoi vaihdella erästä toiseen. Samoin puhallusilma sisältää teräksen laatuun vaikuttavaa typpeä. Ongelma oli jo Henry Bessemerin tiedossa, ja hän ehdotti puhalluksessa ilman sijasta hapen käyttöä, mutta 1800-luvun teollisuus ei kyennyt tuottamaan riittävän puhdasta happea. Ongelma ratkaistiin vasta 1950-luvulla, kun Voest Alpine AG (Linz-Donawitz, Itävalta) kehitti emäshappimellotusprosessin (BOS, Basic-Oxygen Steelmaking). Emäshappimellotus oli Bessemer-prosessin uudistettu versio, ja se onkin nykyään syrjäyttänyt sekä alkuperäisen Bessemer-prosessin että Siemens-Martin-prosessin lähes täysin teräksen primäärivalmistusmenetelmänä "neitseellisestä" takkiraudasta.


title: Bessemer-prosessi

text: Varhaisempaan putlaamalla saatavaan keittoteräkseen verrattuna Bessemer-teräksen hinta on noin kymmenesosan, joskaan se ei ole yhtä korkealuokkaista. Nykyisin yleisin teräksen mellotusvalmistusmenetelmä emäshappimellotus, on Bessemer-prosessin parannettu versio.


title: Arvo Salo

text: Arvo Jaakko Henrikki Salo (2. toukokuuta 1932 Merikarvia – 9. heinäkuuta 2011 Merikarvia) oli suomalainen kirjailija, toimittaja ja poliitikko. Hän toimi SDP:n kansanedustajana 1966–1970 ja 1979–1983 edustaen Helsingin vaalipiiriä sekä kulttuuriministerinä Sorsan III hallituksessa 1982–1983. Taiteilijaprofessorina hän toimi vuosina 1988–1993. Lisäksi hän toimi lukuisissa luottamustehtävissä muun muassa Helsingin kaupunginvaltuustossa, Väinö Tannerin Säätiön hallituksen puheenjohtajana ja Työväen Sivistysliiton puheenjohtajana. Salo sai professorin arvonimen 2003. Sotilasarvoltaan hän oli reservin yliluutnantti.


title: Arvo Salo

text: Lehtimiesurallaan Salo oli päätoimittajana "Ylioppilaslehdessä" sekä toimittajana muun muassa "Helsingin Sanomissa" ja "Suomen Sosialidemokraatissa". Hän sai "Suomen Kuvalehden" journalistipalkinnon 1977.


title: Arvo Salo

text: Kirjailijana Salo tuli tunnetuksi näytelmistään ja runoteoksistaan. Hän sai Eino Leinon palkinnon 1964. Salon kirjoittamista näytelmistä tunnetuin on "Lapualaisooppera" (1966). Muita ovat muun muassa "Mustalaisoperetti" (1969), "Yks perkele, yks enkeli" (1985), "Vallan miehet" (1986), "Ouraooppera" (2002) sekä "Matilda ja Nikolai" Porin Oopperalle 2004. Pakinakokoelmia ovat muun muassa "Kirjeitä hyllystäni" (1977) ja "Valitut huulet" (1966). 1960-luvulla Salo kirjoitti myös kisällilauluja, esimerkiksi ”Pesäpallolaulun”. Varhaiset muistelmansa Salo julkaisi 1986 nimellä "Kirjavat päivät".


title: Arvo Salo

text: Vuonna 1967 kapteeni Artturi Vuorimaa nosti Saloa vastaan oikeusjutun. Salo oli lainannut "Lapualaisoopperaan" muun ohella useita otteita Vuorimaan teoksesta "Kolme kuukautta Kosolassa", minkä vuoksi Vuorimaa syytti Saloa tekijänoikeusrikoksesta. Helsingin raastuvanoikeus hylkäsi Vuorimaan kanteen, mutta Vuorimaa valitti hovioikeuteen, joka tuomitsi Salon sakkoihin ja 2 000 markan korvauksiin Vuorimaalle. Asia eteni korkeimpaan oikeuteen, joka vapautti Salon sakkorangaistuksesta, mutta piti voimassa korvaukset Vuorimaalle. Salon puolustusasianajajana toimi varatuomari Kullervo Kemppinen.


title: Hillel Tokazier

text: Hillel Tokazier (s. 1946 Helsinki) on suomalainen pianisti, laulaja ja säveltäjä. Hän levytti ensimmäisen sävellyksensä vuonna 1967 (Caj Incorporated -yhtyeen ”Pöytään viereiseen”). Sen jälkeen Tokazier muutti Israeliin ja asui siellä 1970–1975. Tokazier on suurlähettiläs René Nybergin serkku ja pikajuoksija Abraham Tokazierin veljenpoika.


title: Hillel Tokazier

text: Tokazier on soittanut muun muassa Eero, Jussi & The Boysissa, Boxcarissa ja Tapani Kansan yhtyeessä sekä säveltänyt iskelmä- ja pop-musiikkia esimerkiksi Marionille, Tarja Lunnaalle, Heidi Kyrölle, Tapani Kansalle ja Paula Koivuniemelle. Tunnetuimpia Tokazierin sävellyksiä ovat iskelmät ”Teryleeniä” (Upi Sorvali), ”Veikko Nieminen” (Tapani Kansa) ja ”Jos se voisi olla totta” (Satu Pentikäinen).


title: Hillel Tokazier

text: Vuonna 1983 Tokazier sijoittui neljänneksi Syksyn Sävelessä instrumentaalikappaleellaan ”Iloinen velikulta”. Vuodesta 2001 hänellä oli Jump’n Jive -yhtye yhdessä Jussi Raittisen ja Matti Oilingin kanssa.


title: Nykyarvo

text: Nykyarvo tarkoittaa joskus muulloin maksettavan maksun (tai maksujen) arvoa tarkasteluhetkellä. Nykyarvo lasketaan diskonttaamalla tulevaisuudessa tapahtuva maksusuoritus nykyhetkeen. Nykyarvon suuruuteen vaikuttaa käytetty korko ja se, kuinka pitkä aika tarkasteluhetken ja suoritushetken välillä on.


title: Nykyarvo

text: Tulevaisuudessa tapahtuvan maksun nykyarvo on maksettavaa määrää pienempi, kun käytetty korkokanta on positiivinen. Mitä korkeampi on korko ja mitä pidempi aikaväli, sitä pienempi nykyarvo on.


title: Fukuoka

text: Fukuoka () on Fukuokan prefektuurin pääkaupunki ja Kyūshūn suurin kaupunki Japanissa. Se sijaitsee Kyūshūn luoteisrannikolla, vastapäätä Koreansalmen toisella puolella olevaa Busania. Fukuokassa on noin 1,5 miljoonaa asukasta ja se on valittu yhdeksi Japanin virallisista suurkaupungeista.


title: Fukuoka

text: Fukuokaa palvelevat Fukuokan lentoasema, San'yō shinkansen -luotijunalinja, joka pysähtyy Hakatan asemalle, sekä autolautat. JR Kyūshū operoi kantosiipialusta Hakatan ja Etelä-Korean Busanin välillä. Fukuokan metro avasi uuden linjan, Nanakuma-linjan, vuonna 2005.


title: Fukuoka

text: Fukuokasta on peräisin enemmän menestyneitä muusikkoja kuin mistään muusta japanilaisesta kaupungista. J-popin suuriin nimiin kuuluvat Ayumi Hamasaki, Chage & Aska, Shiina Ringo, Spitz, MISIA ja nouseva tähti YUI. 1970-luvulla paikalliset muusikot olivat ylpeitä juuristaan ja nimesivät musiikkityylinsä mentai rockiksi. Viime vuosina kaupungin musiikkitarjontaa ovat uudistaneet paikallisten muusikoiden ja ulkomaalaisten muusikoiden yhteistyöyhtyeet, esimerkiksi Fever, Cut Flowers, Dr. Funkinstein ja F8 & The Routes. Myös Free- ja The Faces -yhtyeissä basistina toiminut Tetsu Yamauchi on Fukuokasta kotoisin.


title: Fukuoka

text: Fukuoka on myös suositun ja tunnetun manga- ja anime-sarja "Excel Sagan" tapahtumapaikka.


title: Fukuoka

text: Fukuokan (Kashiin, Hakatan, Sawaran ja Imazun alueet) sanotaan olevan Japanin vanhin kaupunki, koska se sijaitsee lähellä Kiinaa ja Koreaa. Fukuokan alue on yksi vanhimmista esi-jōmon-kauden asutusalueista. Dazaifu oli maan hallinnollinen keskus vuonna 633, mutta jotkin tutkijat väittävät pääkaupungin olleen juuri tällä alueella. Muinaiset tekstit kuten Kojiki ja arkeologiset löydöt vahvistavat tämän alueen olleen tärkeä Japanin synnylle. Jotkin tutkijat menevät jopa niin pitkälle, että he väittävät tämän olleen juuri ensimmäinen alue, jossa ulkopuoliset ja keisarillinen perhe astuivat maihin. Kuitenkin monien muiden varhaista Japania koskevien teorioiden tavoin sille ei löydy paljoakaan todisteita.


title: Fukuoka

text: Fukuokan Hakatanlahti on Japanin portti Koreaan ja Kiinaan. Mongolien suuri Kublai-kaani – vallattuaan mantereen – siirsi huomionsa Japaniin vuodesta 1268, alkaen painostaa Japania ulkoisella paineella jollaista se ei ollut ennen kokenut. Kublai-kaani lähetti aluksi lähetystön Japaniin ilmoittamaan šogunaattia Kublai-kaanin yliherruudesta. Kamakura-šogunaatti kieltäytyi. Kublai lähetti tämän jälkeen useita lähetystöjä Japaniin, joista jokainen ilmoitti yliherruudesta ja joista jokaiseen shōgunaatti vastasi kieltävästi.


title: Fukuoka

text: Vuonna 1274 Kublai-kaani lähetti 900 laivan ja 33 000 miehen hyökkäyslaivaston, joka koostui pääasiassa goryeolaisista sotilaista (nykyisen Korean niemimaa). Ensimmäinen laivasto tuhoutui epäpätevyyden ja myrskyjen seurauksena.


title: Fukuoka

text: Ensimmäisen hyökkäyksen jälkeen japanilaiset samurait rakensivat 20 kilometriä pitkän kivimuurin, joka reunusti Hakatanlahtea nykyisen Fukuokan kaupungin alueella. Muuri, joka oli 2–3 meträ korkea ja jolla oli paksuutta 3 metriä, rakennettiin vuosien 1276 ja 1277 välillä ja kaivettiin uudelleen esiin 1930-luvulla.


title: Fukuoka

text: Kublai lähetti jälleen uuden lähetystön vuonna 1279. Tuohon aikaan Hōjō Tokimune Hōjō-klaanista oli kahdeksantena sijaishallitsijana. Hän ei ainoastaan torjunut tarjousta, vaan katkaisi viiden mongolilähettilään kaulat kutsuttuaan heidät ensin Kamakuraan. Raivostunut Kublai päätti tehdä uuden hyökkäyksen Fukuokan prefektuuriin vuonna 1281, vaatien sotilaita 140 000 ja laivoja 4 000. Kuitenkin vain 1 170 laivaa saatiin koko armeijalle. Japanilaisia sotilaita oli vain 40 000, eikä heillä ollut mitään mahdollisuuksia mongolien armeijaa vastaan. Kublain hyökkäys pääsikin Dazaifuun asti, noin 15 kilometriä Fukuokasta etelään. Kuitenkin onnella oli sormensa pelissä – saarelle iski uusi taifuuni, joka upotti suurimman osan mongolien laivastosta ja antoi ratkaisevan iskun mongolien joukoille.


title: Fukuoka

text: Juuri tämä taifuuni tultaisiin myöhemmin tuntemaan nimellä "Kamikaze" (Jumalten tuuli).


title: Fukuoka

text: Fukuoka oli aikoinaan voimakkaan Chikuzenin daimion asuinpaikka, ja sillä oli suuri merkitys Japanin keskiaikaisessa historiassa. Alueella sijainnut tunnettu Ieyasun temppeli tuhoutui tulipalossa Boshin-sodan aikana 1868.


title: Fukuoka

text: Nykyinen kaupunki muodostettiin 1. huhtikuuta 1889 kahden kaupungin, Hakatan ja Fukuokan, yhdistyessä. Historiallisesti Hakata oli satama- ja kauppakaupunki ja oli siten kytköksissä paikalliseen kulttuuriin. Vielä nykyäänkin Hakatan alue on kaupungin tärkeimpiä kaupallisia alueita. Toisaalta Fukuoka oli samuraiden koti, ja sen nimeä oli käytetty ensimmäisen Chikuzenin daimion, Kuroda Nagamasan, nimettyä sen syntymäpaikkansa mukaan. Nykyisin Fukuokan puolella sijaitsee tärkein kauppa-alue Tenjin.


title: Fukuoka

text: Kun Hakata ja Fukuoka päättivät yhdistyä, pidettiin Hakatassa kokous uuden nimen päättämiseksi. Aluksi nimeksi valittiin Hakata, mutta ryhmä samuraita ryntäsi sisään kokoukseen ja pakotti paikallaolijat valitsemaan Fukuokan kaupungin yhteiseksi nimeksi. Hakata-nimitystä kuitenkin käytetään yhä viittaamaan Hakatan puoliskoon kaupungista sekä erityisesti sen rautatieasemasta, Hakatan asemasta, ja murteesta, Hakata-benistä.Fukuokaa ympäröivät kolmelta suunnalta vuoret, ja pohjoiseen avautuu Genkain meri. Suurin osa kaupungin keskustasta on rakennettu entisen meren päälle, ja suunnitelmissa on uusien keinotekoisten saarten rakentaminen Higashi-kun alueelle.


title: Fukuoka

text: Fukuokasta on noin 1 100 kilometriä Tokioon, 870 km Shanghaihin ja 540 km Souliin. Fukuokan läheisyys Koreaan, Kiinaan ja muihin Aasian maihin näkyy kaupungin pyrkimyksenä toimia Aasian kulttuurin ja talouden risteysalueena.


title: Fukuoka

text: Kuten suurimmassa osassa Fukuokan prefektuuria, Fukuokassa on lämmin ilmasto. Kaupungin vuotuinen keskilämpötila on 16,3 °C ja keskikosteusprosentti 70 %. Vuodessa on 1 811 valoisaa tuntia, ja vuotuinen sademäärä on 205 cm. Noin 40 % vuodesta on pilvistä.


title: Fukuoka

text: Talvella lämpötila putoaa harvoin alle 0 °C:n ja sade tulee yleensä vetenä, joskus lyhyinä lumisateina. Kevät on lämmin ja aurinkoinen, kirsikat kukkivat maaliskuun loppupuolella tai huhtikuun alkupuolella. Sadekausi kestää noin kuusi viikkoa kesä–heinäkuussa, jolloin kosteusprosentti on jatkuvasti lähellä 95 % ja lämpötila vaihtelee 25–30 °C:n välillä. Kesät ovat kosteita ja kuumia lämpötilojen noustessa lähelle 37 °C:a. Syksy usein ajatellaan Fukuokan parhaaksi ajaksi, sillä lämpötilat pyörivät 20 °C:n välillä ja ilma on kuivaa. taifuunikausi on elokuun ja syyskuun aikana.


title: Fukuoka

text: Fukuoka ei ole läheskään niin seismisesti aktiivinen kuin monet muut Japanin osat, mutta Fukuokassakin koetaan maanjäristyksiä toisinaan. Voimakkain järistys sataan vuoteen tapahtui 20. maaliskuuta 2005 kello 10:53, jolloin järistyksen teho japanilaisella skaalalla oli heikko 6, kun maksimi olisi 7. Järistyksen seurauksena yksi ihminen kuoli jäätyään romahtavan seinän alle ja yli 400 ihmistä loukkaantui. Järistyksen keskipiste oli Genkain meressä, Fukuokan keskustan halki kulkevan Kegon halkeaman ennen tuntemattomassa haarassa. Genkain saari, Nishi-kun osa, vaurioitui kaikista raskaimmin, ja kaikki sen asukkaat siirrettiin turvaan Fukuokan Fukuoka Kokusai Centeriin. Jälkijäristykset jatkuivat ajoittain seuraavien viikkojen aikana samaan aikaan, kun rakentajat työskentelivät vaurioituneiden rakennusten korjaamiseksi. Perinteiset japanilaiset talot kärsivät raskaita vaurioita, erityisesti Daimyōn ja Imazumin alueilla, joissa useita taloja purettiin. Vakuutuskorvausten arvioitiin nousseen noin 15,8 miljardiin jeniin (noin 100 miljoonaa euroa).


title: Fukuoka

text: Fukuokan tunnetuin halkeama on juuri Kegon halkeama, joka kulkee koillisesta kaakkoon suurin piirtein Nishitetsun Ōmutan linjan suuntaisesti. Aikaisemmin halkeaman arvioitiin olevan vain 22 kilometriä pitkä, mutta nykyään sen pituudeksi arvioidaan noin 40 kilometriä. Halkeaman uskotaan tuottavan magnitudin 7 järistyksen joka 15 000. vuosi. Jos järistyksen keskipiste olisi 10 kilometrin syvyydessä, tarkoittaisi tämä pinnalla noin magnitudin heikko 6 järistystä Fukuokan keskustassa, kuten 20. maaliskuuta 2005. Ennen järistystä todennäköisyyden maanjäristykselle tunnetulla Kegon halkeaman pätkällä 30 vuoden sisällä oli laskettu olevan 0,4 %. 20. maaliskuuta 2005 jälkeen tätä todennäköisyyttä on nostettu toistuvasti.


title: Fukuoka

text: Fukuoka jakautuu seitsemään suuralueeseen. Niistä asukasluvultaan suurin on Higashi-ku, pinta-alaltaan vuorostaan Sawara-ku. Kaupungin ydinalueen muodostavat Chūō-ku ja Hakata-ku.


title: Fukuoka

text: 1. helmikuuta 2007 kaupungissa asui 1 418 344 ihmistä, ja väestötiheys oli 4 171 ihmistä neliökilometrillä. Kaupungin kokonaispinta-ala on 340,60 km². Väestön keski-ikä on 38,6 vuotta, eli Fukuoka on Japanin toiseksi nuorin suurkaupunki. 4,4 %:n kasvuvauhdillaan se on myös Japanin toiseksi nopeimmin kasvava kaupunki.


title: Fukuoka

text: Fukuoka valittiin yhdeksi "maailman 10 kuumimmasta kaupungista" Newsweek-lehden 3.–10. heinäkuuta 2006 julkaistussa numerossa. Syitä valintaan olivat keskeinen sijainti Aasiassa, kasvava turismi ja kaupankäynti sekä lentokentän ja sataman kasvanut kapasiteetti.


title: Fukuoka

text: Fukuokan läntisessä osassa sijaitseva Sky Dream Fukuoka on maailman toiseksi suurin maailmanpyörä, ja samalla Aasian toiseksi suurin. Sen korkeus on 120 metriä, halkaisijan ollessa 112 metriä. Fukuokan linnan rauniot sijaitsevat Ōhorin puiston vieressä. Linnasta on jäljellä vain muutamia muureja ja vallituksia Meiji-restauraation aikaisten levottomuuksien synnyttämän tulipalon takia. Linnaa on korjailtu ja muutamia torneja on rakennettu uudestaan betonista 1950–1960-luvulla, kun Japanissa oli trendinä rakentaa vanhoja linnoja turistien houkuttelemiseksi.


title: Fukuoka

text: Marine Park Uminonakamichi sijaitsee Hakatanlahden pohjoispuolella sijaitsevalla kapealla niemellä. Puistossa on huvipuisto, eläinpuisto, puutarhoja, uimarantoja, hotelli ja suuri akvaario.


title: Fukuoka

text: Hakatan aseman lähellä sijaitsee Canal City Fukuoka, suuri ja erikoinen kauppakeskus-hotelli-asuintalokompleksi, jota voi kuvailla kaupungiksi kaupungin sisällä. Canal Citystä löytyy muun muassa elokuvateatteri, kauppoja, hotelli, Fukuokan teatteri ja Raumen Stadium 2.


title: Fukuoka

text: Fukuokassa pidetään vuosittain useita erilaisia festivaaleja. Näistä suurimmat ovat Hakata Dontaku ja Hakata-Gion Yamakasa.


title: Fukuoka

text: Yamakasa-festivaalia () vietetään Fukuokassa kahden viikon ajan heinäkuussa. Festivaalilla on yli 700 vuotta vanhat perinteet. Miehistä koostuvat joukkueet (naiset eivät saa osallistua, lukuun ottamatta pieniä tyttöjä), jotka edustavat Hakatan eri kaupunginosia, juoksevat kilpaa aikaa vastaan ennaltamäärättyä reittiä kantaen useita satoja kiloja painavaa, bambusta tehtyä alustaa.


title: Fukuoka

text: Kilpailijat käyttävät vapaa-ajallaan geta-sandaaleita, valkoisia sortseja, valkoista aluspaitaa, joukkueen tunnuksella koristeltua happi-takkia ja kankaista vyötä. Kilpailujen aikana he käyttävät perinteistä shimekomia, haarojen kautta lantiolle tiukalle sidottua valkoista tai tumman sinistä alusvaatetta, perinteisiä pitkävartisia tabi-kenkiä, happi-takkia, joka on sidottu rinnalta kiinni, otsahihnaa sekä shimekomiin kiedottua manillaköyttä. Köyttä käytetään bambualustan kantoon.


title: Fukuoka

text: Kaksiviikkoisen festivaalin aikana kilpailijat osallistuvat erilaisiin rituaaleihin ja harjoitusjuoksuihin, joiden aikana kilpailijat nukkuvat vain muutamia tunteja yössä. Aikaisin viimeisen päivän aamuna kilpailijat ottavat osaa itse pääkilpailuun, jota seuraa vuosittain noin 2 miljoonaa ihmistä paikan päällä ja televisiosta. Kilpailun jälkeen kilpailijat vetäytyvät syömään ravintoloihin ja juhlimaan menestystään. Joukkueiden kesken jaetaan palkintoja, ja joukkueiden johtajat käyvät osoittamassa kunnioitustaan ja syömässä muiden joukkueiden luona.


title: Fukuoka

text: Hakata Dontaku () on Fukuokassa 3. ja 4. toukokuuta järjestettävä Festivaali. Festivaalin historia alkaa noin 800 vuoden takaa ja siihen osallistuu yli 2 miljoonaa ihmistä. Hakata Dontaku onkin Japanin kultaisen viikon suosituin festivaali. Festivaalin aikana esiintymislavoja pystytetään joka puolelle keskustaa. Lavoilla esitetään perinteisiä japanilaisia esityksiä ja festivaalin aikana järjestetään myös paraati.


title: Fukuoka

text: Festivaali keskeytettiin Meiji-kaudella seitsemäksi vuodeksi. Sen järjestämistä jatkettiin 12. Meijin hallintovuotena ja on siitä lähtien tunnettu nimellä Hakata Dontaku.


title: Fukuoka

text: Fukuoka on Japanin huippujoukkueisiin kuuluvan baseball-joukkue Fukuoka SoftBank Hawksin kotikaupunki. Vuonna 2004 joukkuetta uhkasi konkurssi, ja sen omistaja Daiei oli pakotettu myymään joukkueen SoftBank Capitalin Masayoshi Sonille. Joukkueen nimi muuttui Fukuoka SoftBank Hawksiksi vuoden 2005 kaudella.


title: Fukuoka

text: Fukuoka on myös ammattilaisjalkapallojoukkue Avispa Fukuokan kotikaupunki. Avispa Fukuoka pelaa tällä hetkellä J. Liigan toisessa lohkossa, J2:ssa.


title: Fukuoka

text: Fukuokan pormestari, Hirotarō Yamasaki toivoi olympialaisia Fukuokaan ja Kyūshūn vuodeksi 2020 kutsuen niitä "Fukuokan-Kyūshūn olympialaisiksi". Fukuoka hävisi kuitenkin kilpailun vuoden 2016 olympialaisista Tokiolle. Tokion kiistanalainen pormestari Shintarō Ishihara syytti Fukuokan suunnitelmaa liian pienimuotoiseksi. Jotkut myös pitivät Yamasakin tarjousta olympiakaupungiksi lähinnä tekosyynä rakentaa kaupunkiin uusi lentokenttä.


title: Fukuoka

text: Vuosittaisia Fukuokassa pidettäviä urheilukilpailuita:Myös Maastojuoksun maailmanmestaruuskilpailut 2006 pidettiin Fukuokassa.


title: Fukuoka

text: Fukuokan kaupunki hoitaa kaikkien julkisten ala- ja yläasteiden ylläpitoa prefektuurin hoitaessa lukiotason koulutuksen järjestämisen.


title: Fukuoka

text: Hakata Seishō -lukio ei vaadi koulupukua oppilailtaan, mikä on harvinaista japanilaisissa toiseen asteen oppilaitoksissa.Fukuokalla on useita ystävyyskaupunkeja:


title: Tyroksen piiritys

text: Tyroksen piiritys tapahtui vuonna 332 eaa. Aleksanteri Suuren joukot valtasivat Tyroksen kaupungin seitsemän kuukauden piirityksen jälkeen.


title: Tyroksen piiritys

text: Lyötyään Persian kuninkaan Dareios III Aleksanteri Suuri valtasi Foinikian, mutta Tyros, joka oli eräs mahtavimmista foinikialaisista kaupungeista, ei antautunut ilman taistelua.


title: Tyroksen piiritys

text: Issoksen taistelun jälkeen Aleksanteri alkoi valloittaa Foinikian tärkeimpiä kaupunkeja, koska niistä käsin huollettiin Persian laivastoa. Arados, Tripoli, Byblos, Beirut ja Sidon alistuivat nopeasti, mutta Tyros ei antautunut. Aleksanteri loukkaantui tästä, mutta tiesi että Tyros oli vallattava sillä foinikialaisten laivastolla ei olisi tällöin yhtään tukikohtaa, joten sen olisi antauduttava tai tuhouduttava. Kaupungin valtaus aiheutti kuitenkin ongelmia.


title: Tyroksen piiritys

text: Tyros oli suurin ja tärkein foinikialainen kaupunki. Sen vanha osa sijaitsi mantereella, kun taas uusi osa oli rakennettu 800 metrin päässä rannikosta olevalle saarelle. Saarella oli 2 satamaa ja kaupunki oli ympäröity paikoitellen 45 metrin korkuisella muurilla ja siellä oli noin 40 000 asukasta. Naiset ja lapset oli evakuoitu Karthagoon.


title: Tyroksen piiritys

text: Piiritys aloitettiin tammikuussa 332 eaa. Aleksanteri insinööreineen ryhtyivät rakennuttamaan maapengertä kohti kaupunkia ja aluksi työ edistyi helposti, mutta kauempana rannasta oli syvempää ja myrskyt sekä Tyroksen laivojen ammukset alkoivat haitata penkereen rakentajia. Penkereen päähän pystytettiin lopulta kaksi 45 metrin korkuista piiritystornia, jotka oli aseistettu katapulteilla ja suojattu vuodilla. Tyroksen puolustajat torjuivat tämän ensimmäisen rynnäkön polttolaivoilla ja lopulta hajottivat penkereen jäännökset. Tällöin Aleksanteri tajusi olevansa tekemisissä sitkeän vihollisen kanssa ja käski rakentaa uuden suuremman penkereen. Hän ei myöskään voisi vallata Tyrosta ilman laivastoa, joten hän matkusti pohjoiseen ja hankki suuren laivaston mm. Kyproksesta. Paluumatkalla häneen liittyi vielä lisää laivoja ja lopulta Aleksanterilla oli 223 sotalaivaa komennossaan. Hän matkusti nopeasti Tyrokseen ja saartoi molemmat satamat laivoillaan. Tällä välin oli rakennettu uusi penger jolle oli sijoitettu uusia piiritystorneja muurinmurtajilla ja katapulteilla. Aleksanteri sijoitti myös laivoihinsa katapultteja ja muurinmurtajia, jotta voisi joka puolelta pommittaa kaupunkia. Tyroksen puolustajat olivat kuitenkin taas valppaina. He pudottivat kivenlohkareita veteen estäen näin laivojen pääsyn muurin lähelle ja ampuivat tulinuolia kohti hyökkääjiä. Aleksanteri toi paikalle laivaston raivaamaan merenalaisia esteitä sekä sotalaivoja suojaamaan niitä. Kaupungista lähetettiin sukeltajia, jotka katkoivat laivojen ankkurikaapelit. Aleksanteri ankkuroi tällöin laivansa rautaketjuilla, joita sukeltajat eivät voisi katkoa.


title: Tyroksen piiritys

text: Aleksanteri alkoi testata muurin kestävyyttä muurinmurtajillaan useissa paikoissa, kunnes eräs hänen laivoistaan sai aukon muuriin. Tällöin hän käski laivojen hyökätä rajusti katapulteillaan joka puolelta ja toi paikalle kaksi siltoja ja rynnäkköosastoja kuljettavaa laivaa. Hypaspistit ja falangi pääsivät muurin syntyneestä aukosta sisään ja valtasivat nopeasti Tyroksen. Näin Tyros vallattiin 7 kuukautta kestäneen piirityksen jälkeen. Kreikkalaiset olivat raivoissaan, koska puolustajat olivat huomiota herättävällä tavalla murhanneet vankinsa. 30 000 Tyroksen asukasta myytiin orjiksi ja 8000 surmattiin.


title: Mustikkakukko

text: Mustikkakukko eli rättänä on Savossa syötävä perinneruoka. Savossa sitä syödään kermavaahdon kera kahvipöydässä.


title: Alfonso Portillo

text: Alfonso Antonio Portillo Cabrera (s. 24. syyskuuta 1951 Zacapa) on guatemalalainen poliitikko. Hän toimi Guatemalan presidenttinä 2000–2004.


title: Alfonso Portillo

text: Portillo opiskeli lakia ja taloustiedettä Meksikossa Universidad Autónoma de Guerrerossa Chilpancingossa, sekä väitteli taloustieteestä Universidad Nacional Autónoma de Méxicossa (UNAM). 1970-luvun lopulta hän kytköksissä vasemmistolaisiin intiaanijärjestöihin. Vuonna 1982 hän ampui kaksi miestä eräissä juhlissa Meksikossa ja joutui pakenemaan maasta (rikos vanheni 1995).


title: Alfonso Portillo

text: Portillo on populisti, joka liittyi Guatemalaan palattuaan 1989 ensin sosiaalidemokraattiseen puolueeseen, pääsi sitten 1994 parlamenttiin kristillisdemokraattien ehdokkaana ja liittyi 1995 entisen diktaattori Efraín Ríos Monttin oikeistopuolueeseen Frente Republicano Guatemalteco.


title: Alfonso Portillo

text: Hän pyrki presidentiksi 1995 ja uudelleen 1999. Hän sai 68 prosenttia äänistä vuoden 1999 vaalien toisella kierroksella, jolla vastassa oli PAN-puolueen Oscar Berger. Vaalikampanjassaan hän vakuutti pitävänsä kovilla otteilla yllä lakia ja järjestystä, ja hän sai ääniä varsinkin kaupunkien lukutaitoiselta vähemmistöltä.


title: Alfonso Portillo

text: Kriitikot syyttivät häntä Ríos Monttin nukkehallitsijaksi ja hän tuki kansanmurhasta syytettyä Ríos Monttia seuraajakseen. Kautensa päätyttyä 2004 ja menetettyään syytesuojan Portillo pakeni Meksikoon. Lokakuun lopussa 2006 Meksikon viranomaiset suostuivat palauttamaan hänet Guatemalaan lahjusoikeudenkäyntejä varten. Häntä syytetään mm. 15,7 miljoonan dollarin häviämisestä puolustusministeriön varoista. Kaiken kaikkiaan Portillon hallintokautta pidetään yhtenä viime aikojen pahimmista lahjontatapauksista latinalaisessa Amerikassa.


title: William Fichtner

text: William Edward ”Bill” Fichtner (s. 27. marraskuuta 1956 East Meadow, New York) on yhdysvaltalainen näyttelijä.


title: William Fichtner

text: Valmistuttuaan rikosoikeuden kandidaatiksi State University of New York at Brockportista Fichtner päätti jatkaa opintojaan American Academy of Dramatic Arts -konservatoriossa. Hänen näyttelijänuransa alkoi "As the World Turns" -televisiosarjassa, jossa hän näytteli vuodet 1987–1993. Sittemmin Fichtner on näytellyt muun muassa elokuvissa "Ensimmäinen yhteys", "Meren raivo", "Heat – ajojahti", "Armageddon", "Go", "Cubic", "Isku Mogadishuun", "Konnasota", "Mr. & Mrs. Smith" ja "Crash". Hän on myös esittänyt pankinjohtajaa "Yön ritari" -elokuvan alussa. Fichtner on näytellyt myös elokuvassa "Luunmurskaajat".


title: William Fichtner

text: Fichtner on myös ääninäytellyt videopeleissä "" ja "". Vuosina 2005–2006 hän näytteli seriffi Tom Underlaytä scifidraamassa "Invasion". "Invasionin" saatua peruutustuomion Fichtner valittiin FBI-agentti Alexander Mahonen rooliin "Pako"-televisiosarjan toiselle tuotantokaudelle, ja näyttelijä jatkoi sarjassa näyttelemistä kolmannella ja neljännellä tuotantokaudella.


title: Evankelista (markkinointi)

text: Markkinoinnissa termillä evankelista tarkoitetaan henkilöä, jonka tehtävänä on herättää kiinnostusta tiettyä tuotetta tai tekniikkaa kohtaan.


title: Evankelista (markkinointi)

text: Sanan evankelista ensimmäinen merkitys on evankeliumin julistaja. Aikaisemmin suomen kielessä henkilöitynyttä tuote-esittelijää tai markkinoijaa on kutsuttu puhekielessä "mannekiiniksi" jo 1950-luvulla ja maininta on mm. Väinö Linnan kirjassa Tuntematon sotilas, Tikkakosken mannekiini. Sanan markkinointimerkitys ei ole laajalle levinnyt.


title: Evankelista (markkinointi)

text:
Tavanomaisten mainospuheiden lisäksi evankelista yrittää saada yleisönsä innostumaan tuotteesta siten, että he alkavat itsekin levittää tuotteen imagolle positiivista informaatiota ympäristöönsä. Verkossa tapahtuvan markkinoinnin tavoitteena saattaa olla saada kuluttajat kirjoittamaan tuotteesta blogeihinsa ja keskustelualueille, jolloin tuotteen tai brändin näkyvyys Internetissä kasvaa. Evankelioinnin perusta on merkittävä ja toimiva tuote.
Guy Kawasakin mukaan termin evankeloiminen keksi Mike Murray, Macintosh 128K -tietokoneen markkinointiryhmän päällikkö. Murray käytti sanaa toiminnastaan, jossa hän yritti innostaa Macintoshin ohjelmistosuunnittelijoita tekemään töitä intohimoisesti teknisesti keskinkertaisen laitteen ohjelmistoja kehittäessään.


title: Geneven kansainvälinen lentoasema

text: Geneven kansainvälinen lentoasema (myös Cointrinin kansainvälinen lentoasema) sijaitsee viitisen kilometriä Geneven keskustasta luoteeseen, Meyrinin ja Le Grand-Saconnex’n kaupunkien alueella. Lentokentän pohjoinen alue ulottuu Sveitsin ja Ranskan rajalle, josta on erillinen aidattu kulkuyhteys lentokentän pääterminaalissa sijaitsevalle ranskalaiselle sektorille. Täten Ranskaan suuntautuvien lentojen matkustajien ei tarvitse kulkea Sveitsin tullin kautta. Myös rahtitoiminta on avointa kummastakin maasta ja Geneven lentoasema onkin yksi Euroopan unionin lentoliikenteen solmukohtia, vaikka Sveitsi ei ole EU:n jäsen.


title: Geneven kansainvälinen lentoasema

text: Lentoasemalta on suora bussiyhteys Geneven keskustaan. Lentoasema on junaliikenteen pääteasema, josta on suora junayhteys Geneven päärautatieaseman kautta muun muassa Lausanneen, Berniin, Baseliin, Zürichiin, Sankt Galleniin, Luzerniin, Brigiin ja Milanoon. Moottoritie A1 kulkee lentoaseman kautta.


title: Geneven kansainvälinen lentoasema

text: Geneven lentoasema on Sveitsin toiseksi vilkkain asema Zürichin lentoaseman jälkeen. Lentoseman vuosittainen matkustajamäärä on ollut jatkuvassa kasvussa, ja se oli vuonna 2016 runsaat 16 miljoonaa (lentokoneiden kaupallisen reitti- ja tilausliikenteen matkustajamäärä):


title: Rayo Vallecano

text: Rayo Vallecano de Madrid on jalkapalloseura Vallecasin alueelta Espanjan pääkaupungista Madridista. Seura perustettiin vuonna 1924, ja sen edustusjoukkue pelaa Espanjan korkeimmalla sarjatasolla Primera Divisiónissa. Seuran kotistadion on noin 15 000 -paikkainen Estadio de Vallecas.


title: Rayo Vallecano

text: Rayo Vallecanon menestys on ollut paljon vaatimattomampaa kuin sen paikallisvastustajien Realin ja Atléticon. Seura nousi pääsarja Primera Divisióniin ensimmäistä kertaa kaudeksi 1977–1978, ja piti paikkansa kolmen kauden ajan. 1980-luvun Rayo Vallecano vietti Segunda Divisiónissa ja 1990-luku oli seuralle aaltoliikettä Primera Divisiónin ja Segunda Divisiónin välillä. Noustuaan Juande Ramosin valmentamana takaisin pääsarjaan kaudeksi 1999–2000 Rayo jopa johti sarjaa neljän kierroksen ajan ja sijoittui lopulta historiallisesti yhdeksänneksi.


title: Rayo Vallecano

text: Vuonna 2000 Rayo Vallecano sai Uefan Fair Play -arvonnassa paikan kauden 2000–2001 Uefa-cupiin, jossa se pudotti Constel·lación, Molden, Viborgin, Lokomotiv Moskovan ja Bordeaux’n ennen puolivälierätappiota tulevalle loppuottelijalle Alavésille. Myöhemmin seura ajautui vaikeuksiin ja kärsi kaksi peräkkäistä putoamista, kauden 2002–2003 päätteeksi Segunda Divisióniin ja kauden 2003–2004 päätteeksi Segunda División B:hen. Kaudeksi 2008–2009 Rayo palasi jälleen Segundaan.


title: Rayo Vallecano

text: Ska punk -yhtye Ska-P:n debyyttialbumilla "Ska-P" (1994) julkaistu kappale ”Como un rayo” on omistettu äärivasemmistolaisesta kannattajakunnastaan tunnetulle seuralle. Rayo Vallecano oli vuonna 1989 auto-onnettomuudessa Madridissa menehtyneen englantilaisen Laurie Cunninghamin viimeinen seura.


title: Rayo

text: Rayo voi tarkoittaa seuraavia asioita:


title: Ten Years After

text: Ten Years After on Nottinghamista Englannista kotoisin oleva blues rock -yhtye.


title: Ten Years After

text: Yhtye nimettiin 1966, sen toimittua ensin nimellä Jaybirds. Maailmanmaineeseen yhtye nousi elokuussa 1969 esityksellään Woodstockin festivaaleilla, jossa taltioidussa elokuvassa yhtye esittää legendaariseksi nousseen kappaleen ”I’m Going Home”. Yhtyeen kantaa ottava laulu "I'd Love to Change the World" saavutti pientä listamenestystä USA:ssa vuonna 1971. Yhtyeen soolokitaristi Alvin Lee jätti yhtyeen 1975 keskittyäkseen soolouraansa, mutta palasi ajoittain takaisin kokoonpanoon. Vuonna 1989 yhtye palasi yhteen levyttämään albumin "About Time". Lyhytkestoisia yhdistymisiä on tapahtunut vuosina 1997–1999, minkä jälkeen jäsenten tiet erkanivat nähtävästi lopullisesti.


title: Ten Years After

text: Vuonna 2002 yhtyeen kolme jäljelle jäänyttä jäsentä valitsi uuden kitaristin, nimeltään Joe Gooch. Uusi kokoonpano esiintyy ahkerasti ja on tehnyt kolme albumia.


title: Ten Years After

text: Suomessa Ten Years After on esiintynyt muun muassa Helsingin Kulttuuritalolla 3.12.1969, Järvenpään Puistobluesissa 1997, Turussa Down By The Laiturissa 1999 ja Äänekosken Keitelejazzeilla 2014.


title: Sari Lilliestierna

text: Sari Leila Hannele Lilliestierna (o.s. "Pesonen", s. 21. huhtikuuta 1954 Hausjärvi) on suomalainen näyttelijä, joka aloitti uransa Ruotsissa esittämällä naispääosaa John Olssonin elokuvassa "Jonny Roova" (1985) ja jatkoi näyttelemistä Ruotsin televisiossa, esimerkiksi Agneta Fagerström-Olssonin tv-sarjassa "Seppan" (1986).


title: Sari Lilliestierna

text: Ruotsin kautensa jälkeen Lilliestierna palasi Suomeen, jossa hän 1990-luvulla näytteli useissa televisiotuotannoissa. Hänet nähtiin vierailijana muun muassa Carl Mestertonin suositussa sukudraamassa "Metsolat" (1993–1995), jonka lisäksi hän näytteli sivuosaa Peter Lindholmin elokuvassa "Isältä pojalle" (1996), josta tehtiin myös päähenkilön nimeä kantava tv-sarja "Nortia" (1996). Muista 1990-luvun rooleista mainittakoon muun muassa seksuaalisia vähemmistöjä edustavan opettajan rooli Ilse Raution kirjoittamassa televisiosarjassa "Onnea vai menestystä" (1996). 2000-luvulla Lilliestiernan esiintyminen kameran edessä jatkui muun muassa sellaisissa suosituissa sarjoissa kuin "Salatut elämät" ja "Tahdon asia" (2005) sekä "Kauniissa miehessä" (2003).


title: Sari Lilliestierna

text: Lilliestierna on tehnyt lukuisia rooleja myös näyttämöllä, kuten esimerkiksi Riihimäen teatterissa, jossa hän näytteli 1990-luvulla naispääosaa Gardner McKayn "Leikintekijässä" sekä rouva de Volanges´n roolin Christopher Hamptonin "Valheissa ja viettelijöissä". Nykyisin Lilliestierna toimii ohjaajana Teatteri Undassa, joka on tamperelainen harrastajateatteri, ja ohjaa myös teatterikerhoja.


title: Alfonso III (Portugali)

text: Alfonso III () (5. toukokuuta 1210, Coimbra – 16. helmikuuta 1279) oli Portugalin viides kuningas vuosina 1248–1279.


title: Alfonso III (Portugali)

text: Alfonso oli Alfonso II:n toinen poika, ja hän seurasi Portugalin kuninkaana veljeään Sanchoa vuonna 1248. Alfonso III otti vuonna 1249 ensimmäisenä Portugalin monarkkina käyttöön arvonimen "Portugalin ja Algarven kuningas".


title: Alfonso III (Portugali)

text: Alfonso III kuoli vuonna 1279, jolloin häntä seurasi Dinis I.


title: Kirottu runoilija

text: Kirottu runoilija tai kirotut runoilijat () on varsinkin ranskalaiseen kirjallisuuteen liittyvä käsite, joka syntyi Paul Verlainen vuonna 1888 julkaiseman samannimisen teoksen myötä.


title: Kirottu runoilija

text: Kirjassaan Verlaine kohteliaasti tekee kunniaa ranskalaisen kirjallisuuden ”rappeutuneelle” Parnassolle, joka tavallaan leimasi toisen keisarikunnan loppua ja kolmannen tasavallan alkua. Kirotun runoilijan arvonimellä Verlaine kunnioitti seuraavia kirjailijoita: Tristan Corbière, Arthur Rimbaud, Stéphane Mallarmé, Marceline Desbordes-Valmore, Villiers de l’Isle-Adam sekä Pauvre Lelian (joka on anagrammi Paul Verlainen omasta nimestä). Verlainen kirjoittamat kommentit painottuivat anekdootteihin.


title: Kirottu runoilija

text: Käsitettä ”kirottu runoilija” voidaan nykyisin käyttää myös muista runoilijoita kuin Verlainen ystävistä. Sillä kuvataan yleisesti lahjakkaita runoilijoita, jotka – nuoruusvaihetta lukuun ottamatta – karistavat suurimman osan yhteiskunnan asettamista arvoista sekä käyttäytyvät provokatiivisesti, vaarallisesti, epäsosiaalisesti tai itsetuhoisasti, varsinkin käyttäessään ylen määrin alkoholia ja huumausaineita. Usein tällainen kirjailija kirjoittaa vaikeasti tajuttavia tekstejä ja kuolee ennen kuin hänen kykynsä yleisesti tunnustetaan. Tämän määritelmän mukaan monet muutkin runoilijat kuuluvat kirottujen runoilijoiden seuraan. Heitä ovat esimerkiksi François Villon, Aloysius Bertrand, Gérard de Nerval, Charles Baudelaire, Lautréamont, Charles Cros, Germain Nouveau, Alfred Jarry, Antonin Artaud, Armand Robin ja vielä Atlantin toiselta puolen Jim Morrison ja Edgar Allan Poe.


title: Kirottu runoilija

text: Suomalaisista runoilijoista käsitteen piiriin saattavat sopia Lauri Viita, Pentti Saarikoski ja Arto Melleri. Pekka Kejonen ehti luopua boheemista elämäntavasta ennen "rentturunoilijan" tyypillistä kohtaloa.


title: Halikarnassoksen piiritys

text: Halikarnassoksen piiritys tapahtui vuonna 334 eaa. Aleksanteri Suuren joukot valtasivat Halikarnassoksen (nykyinen Bodrum). Persialaisia joukkoja johti rodoslainen palkkasotilas Memnon.


title: Halikarnassoksen piiritys

text: Lyötyään persialaiset satraapit Granikosjoen taistelussa Aleksanteri Suuri valtasi Vähän-Aasian länsirannikon. Lyydian pääkaupunki Sardis antautui ilman taistelua. Miletos, joka toimi persialaisten laivastotukikohtana, kukistui lyhyen piirityksen jälkeen. Persialaiset siirsivät tämän jälkeen laivastonsa etelämmäksi Halikarnassokseen, joka varustettu erittäin vahvoin muurein. Persian kuningas Dareios III nimitti Memnonin ylipäälliköksi samalla kun hän alkoi itse kokoamaan suurta armeijaa, jonka avulla hän aikoi kukistaa makedonialaiset. Memnonin tehtäväksi jäi viivytellä makedonialaisi niin etteivät he pääsisi etenemää syvemmälle Vähän-Aasian sisäosiin. Makedonialaisten oli vaarallista jatkaa sotaretkeään niin kauan kuin Halikarnassos oli persialaisten käsissä.


title: Halikarnassoksen piiritys

text: Lopulta Halikarnassos vallattiin verisen rynnäkön avulla. Persialaiset pääsivät kuitenkin pakenemaan kaupungista laivastonsa avulla. Alue ei kuitenkaan vielä ollut täydellisesti makedonialaisten hallussa ja Aleksanterin oli jätettävä Antigonos ja joukko palkkasotilaita vartioimaan aluetta.


title: Virgil Grissom

text: Virgil Ivan ”Gus” Grissom (3. huhtikuuta 1926 Mitchell, Indiana – 27. tammikuuta 1967 Cape Canaveral, Florida) oli yhdysvaltalainen astronautti.


title: Virgil Grissom

text: Grissomilla oli insinöörin loppututkinto Purduen yliopistosta. Tutkinnon suoritettuaan hän liittyi Yhdysvaltain ilmavoimiin, osallistuen muun muassa yli sataan taistelulentoon Korean sodassa 334. hävittäjälaivueessa. Sodan päätyttyä hän jatkoi opintojaan edelleen ilmavoimien palveluksessa pysyen ja päätyi koelentäjäksi Wright Pattersonin tukikohtaan vuonna 1955. Hän oli sotilasarvoltaan everstiluutnantti.


title: Virgil Grissom

text:
Koelentäjä Gus Grissom kutsuttiin mukaan ensimmäisen astronauttiryhmän valintaan, ja hän kuului ensimmäisen seitsemän valitun yhdysvaltalaisen astronautin ryhmään (The Original Seven). Hän oli toinen yhdysvaltalainen astronautti avaruudessa Alan Shepardin Mercury 3 -lennon jälkeen Mercury Redstone -aluksellaan ”Liberty Bell 7” (Mercury 4 -lento).
Gus Grissomin ensimmäinen avaruuslento oli päättyä onnettomuuteen, kun kapselin luukun räjähdyspanokset laukesivat ennenaikaisesti ja kapseli alkoi täyttyä vedellä. Nostoyrityksistä huolimatta pelastushelikopteri ei pystynyt nostamaan vedellä täyttynyttä kapselia, vaan se vajosi syvyyksiin. Samalla veden varassa olleen Grissomin avaruuspuku täyttyi vedellä ja hän oli hukkua ennen pintasukeltajan tuloa apuun. Liki neljän kilometrin syvyyteen vajonnut kapseli paikannettiin ja nostettiin ylös Atlantin valtamerestä vuonna 1999.


title: Virgil Grissom

text: Kun Yhdysvaltain ensimmäisen avaruuslennon lentänyt astronautti Alan Shepard joutui sisäkorvavikansa vuoksi luopumaan lentotehtävistä, Gus Grissom valittiin ensimmäisen Gemini-lennon komentajaksi, kumppaninaan John W. Young. Gemini-alus nimettiin NASAn vastustuksesta huolimatta ”Molly Browniksi” Broadway-musikaalin "Uppoamaton Molly Brown" mukaan. Gemini 3 -lennon myötä 23. maaliskuuta 1965 Gus Grissomista tuli ensimmäinen astronautti, joka oli lentänyt avaruudessa kahdesti.


title: Virgil Grissom

text: Gus Grissom nimitettiin ensimmäisen Apollo-aluksen komentajaksi. Miehistön suorittaessa 27. tammikuuta 1967 rutiiniluonteista ”johdot irti” -testiä aluksen laukaisualustalla 34 Kennedyn avaruuskeskuksessa Floridassa sähköjohdoista alkunsa saanut kipinä sytytti tulipalon, jossa aluksen miehistö menehtyi. Grissomin ohella palossa menehtyivät ensimmäisen avaruuskävelyn suorittanut astronautti Edward White ja Roger B. Chaffee.


title: Virgil Grissom

text: Gus Grissom on haudattu Arlingtonin sotilashautausmaalle Virginiaan.


title: Javier Zanetti

text: Javier Adelmar Zanetti (s. 10. elokuuta 1973 Buenos Aires, Buenos Airesin maakunta, Argentiina) on argentiinalainen uransa lopettanut jalkapalloilija, joka pelasi pitkään ammatikseen Italian pääsarja Serie A:n milanolaisessa Internazionalessa. Hän on paitsi Interin seurahistorian pitkäaikaisin kapteeni myös kautta aikojen eniten maaotteluita pelannut argentiinalainen.


title: Javier Zanetti

text: Zanettista on tullut Inter-fanien kestosuosikki pelattuaan edustusjoukkueessa yhtäjaksoisesti vuodesta 1995 lähtien, kapteenina vuodesta 1999. Sekä kaudella 2010-11 että 2011-12 hän keräsi Inter-pelaajista eniten peliminuutteja - iästään huolimatta. Kauden 2010 Mestarien liigan voitokas finaali oli Zanettille peräti 700. ottelu Interin paidassa.


title: Javier Zanetti

text: Aktiiviuransa jälkeen Inter jäädytti Zanetin pelinumeron 4, sekä tarjosi roolia milanolaisjätin varapresidenttinä, jonka tämä myös otti vastaan.


title: Javier Zanetti

text: Javier Aldemar Zanetti syntyi Buenos Airesiin perheeseen, jonka juuret olivat Italiassa. Hän kasvoi satama-alueella, jossa elinolot olivat pahamaineiset. Hänen isänsä Rodolfo työskenteli muurarina, kun taas äiti Violetta Bonnazola oli siivoja. Hän aloitti jalkapallon peluun Buenos Airesin esikaupungin alueella. Vanhempana hän kävi Indepenten nuorisoakatemian harjoituksissa, mutta hänet käännytettiin pois vedoten hänen huonoon fysiikkaansa. Sen sijaan hän alkoi panostamaan opiskeluun, sekä auttoi isäänsä töissä. Hän myös työskenteli muissa työpaikoissa, kuten maitolähettinä, sekä sukulaisen lähikaupassa.


title: Javier Zanetti

text: Zanetti pelasi laidalla joko puolustajana tai keskikentällä. Hän oli vahvarakenteinen ja kovakuntoinen pelaaja, joka tunnettiin pitkistä nousuistaan pallon kanssa. Vuoden 2010 Serie A -mestaruuden ratkaissut maali syntyi juuri Zanettin kuljetuksen ansiosta, jonka Diego Milito sijoitti tarkasti alakulmaan.


title: Javier Zanetti

text: Luonteeltaan hän oli rauhallinen johtaja ja tukipilari. Hän ei ottanut juurikaan riskejä, vaan pyrki pitämään pallon omillaan. Hänen vahvuutensa olivat pallollisessa keskikenttäpelaamisessa.


title: Javier Zanetti

text: Javier Zanettin ammattilaisura alkoi kaudella 1992–1993 Argentiinan toiseksi ylimmällä sarjatasolla Talleresin joukkueessa. Zanetti siirtyi seuraavaksi kaudeksi maan korkeimmalle sarjatasolle Banfieldiin, jossa hän viihtyi kaksi kautta. Italian jätti Internazionale kaappasi hänet vuonna 1995.


title: Javier Zanetti

text: Zanetti oli Italialaisen öljypohatta Massimo Moratin ensimmäinen pelaajahankinta. Tähtipelaajat sekä lukuiset valmentajat vaihtuivat Moratin aikakaudella, mutta Buenos Airesista kotoisin oleva argentiinalainen säilyi Interin runkopelaajana joka ikinen kausi. Zanetti pelasi ensimmäisen ottelunsa Interin paidassa Serie A:ssa 28. elokuuta 1995 Vicenzaa vastaan.


title: Javier Zanetti

text: Kovakuntoinen ja atleettinen argentiinalainen vakiinnutti oman paikkansa kokoonpanossa välittömästi vuoden 1995 jälkeen. Lokakuun 29 päivä vuonna 1999 Inter-legenda Giuseppe Bergomi luovutti kapteenin nauhan Zanetille, jota tämä kantoi uransa loppuun saakka.


title: Javier Zanetti

text: Maajoukkueurallaan Zanetti edusti Argentiinaa yli 140 kertaa. Hän oli myös mukana Atlantan olympialaisten hopeajoukkueessa vuonna 1996. Kapteeninnauhan hän sai vuonna 2007 Roberto Ayalan lopetettua maajoukkueuransa.


title: Javier Zanetti

text: Vuonna 2010 Diego Maradona jätti Zanetin sekä Esteban Cambiasson, joka myös pelasi Interissä, ulos Argentiinan maajoukkueesta. Päätös herätti paljon julkista keskustelua niin Euroopassa, kuten Etelä-Amerikassa, sillä molemmat voittivat Mestareiden liigan juuri ennen kisoja. Ainoastaan Interin maalitykki Diego Milito sekä Walter "Wall" Samuel lunastivat kisapaikan.


title: Fides

text: Katolinen hiippakuntalehti Fides on Helsingin katolisen hiippakunnan tiedotuslehti. Vuonna 2014 lehden painos oli noin 6 500 kappaletta: se ilmestyy 20-sivuisena tabloid-lehtenä 12 kertaa vuodessa, numero 6-7 on tuplanumero. Lehti jaetaan automaattisesti kaikkiin katolisiin koteihin Suomessa. Sillä on myös parisataa ulkopuolista tilaajaa.


title: Fides

text: Lehti ilmestyi vuodesta 1938 alkaen nimellä Kellojen Kutsu / Klockorna Kalla. Sen ensimmäisinä päätoimittajina työskentelivät isä Wilhelm Hovers SCJ ja monsignore Laurentius Holzer. Vuoden 1969 lopussa lehti ilmestyi ensimmäistä kertaa nykyisellä nimellään. Sen päätoimittaja oli tuolloin isä Jacobus Reijnders SCJ. Tässä tehtävässä häntä ovat sen jälkeen seuranneet isä Teemu Sippo SCJ (numerosta 7/1982 alkaen) ja diakoni Pentti Laukama (numerosta 7/85 alkaen). Lehden nykyinen päätoimittaja on Marko Tervaportti (numerosta 14-15/2001 alkaen).


title: Alice in Chains (albumi)

text: Alice in Chains on Alice in Chainsin nimikko-otsikoitu kolmas studioalbumi vuodelta 1995. Se oli bändin viimeinen levytys alkuperäisen laulajan, Layne Staleyn, kanssa ja samalla viimeinen studioalbumi ennen neljäntoista vuoden mittaista levytystaukoa. Albumi tunnetaan paremmin nimellä Tripod, joka viittaa sen kansikuvassa esiintyvään kolmijalkaiseen koiraan.


title: Alice in Chains (albumi)

text: Albumi nousi Yhdysvalloissa Billboard 200 -listan listaykköseksi. Suomessa se debytoi virallisen albumilistan sijalla 13, ja pysyi listalla yhteensä 6 viikkoa.


title: Alice in Chains (albumi)

text: Jar of Flies-EP:n julkaisun jälkeen laulaja Layne Staley hakeutui vieroitushoitoon heroiiniriippuvuutensa takia. Yhtyeelle oli aikataulutettu kesälle 1994 kiertue Metallican ja Suicidal Tendenciesin kanssa, mutta harjoitellessaan kiertuetta varten alkoi Staley käyttää uudelleen heroiinia. Staleyn kunto pakotti muut yhtyeen jäsenet peruuttamaan kaikki esiintymiset päivää ennen kiertueen alkamista, laittaen yhtyeen tauolle. Alice in Chainsin ollessa tauolla Staley liittyi "grungen superyhtyeeseen" Mad Seasoniin, kitaristi Jerry Cantrellin työskennellessä alun perin sooloalbumilleen tarkoittamansa materiaalin parissa. Tammikuussa 1995 Cantrell, basisti Mike Inez ja rumpali Sean Kinney alkoivat harjoitella kitaristin materiaalia. Keväällä Staley kutsuttiin takaisin yhtyeeseen. Staley sanoi, että "aloimme erkaantua ja menimme eri teitä, ja meistä tuntui kuin olisimme pettämässä toisiamme".


title: Alice in Chains (albumi)

text: Huhtikuussa 1995 Alice in Chains meni Seattlessa sijaitsevaan Bad Animals -studioon tuottaja Toby Wrightin kanssa. Wright oli aiemmin toiminut muun muassa Slayerin ja Corrosion of Conformityn kanssa. Ennen sessioiden alkua oli albumia varten kirjoitettu muutamia kappaleita ja Cantrellin materiaalia käytettiin eräänlaisena aloituspisteenä. Yhtye antoi Staleylle demonauhat, jotta tämä voisi kirjoittaa sanoitukset. Elokuussa 1995 albumi saatiin valmiiksi. Cantrell sanoi: "Se oli usein masentavaa, ja sen työstäminen tuntui hiusten vetämiseltä päästä, mutta se oli vittu hienointa, mitä on. Tulen vaalimaan muistoa tästä ikuisesti".


title: Alice in Chains (albumi)

text: Albumin julkaisun aikoihin Cantrell sanoi haastattelussa yhtyeensä musiikin olevan "jonkin ruman ottamista ja sen tekemistä kauniiksi". Miltei kaikki kappaleet albumilla ovat Staleyn kirjoittamina, poikkeuksina kappaleet "Grind", "Heaven Beside You", "Over Now" ja "Again". Staley sanoi: "Kirjoitin vain muistiin, mitä mieleeni tuli... joten monet sanoituksista ovat todella rentoja. Jos minua pyydettäisiin laulamaan sanoitukset ehkä jokaiselle heistä nyt, en voisi tehdä sitä. En ole varma mitä ne ovat koska ne ovat silti niin tuoreita." Staley lisäsi: " Pitkän aikaa annoin ongelmien ja nyrpeiden suhteiden hallita minua sen sijaan, että olisin viitannut niille kintaalla... Luulin sen olevan coolia, että pystyin kirjoittamaan noin synkkää, masentavaa musiikkia. Sen sijaan, että se olisi ollut terapeuttista, se alkoi vetää mukanaan ja jatkaa kivun tuottamista. Tällä kertaa tuntui siltä, että 'vitut. Voin kirjoittaa hyvää musiikkia, ja jos tunnen sen helpoksi ja minua naurattaa, voin sitten nauraa.' Yhdessäkään noista biiseistä ei ole isoa syvää viestiä. Vain sitä, mitä silloin liikkui päässä. Meillä oli hyviä aikoja, milloin huonojakin. Me levytimme pari kuukautta vain ihmisenä olemisesta. "


title: Alice in Chains (albumi)

text:
Albumin neljästä singlestä - "Grind", "Heaven Beside You", "Over Now" ja "Again" - kolmessa kitaristi Cantrell laulaa. Niihin kappaleisiin, joissa hän laulaa, kirjoitti hän myös sanat. Cantrellin mukaan "Grind" oli sävelletty "hyvin paljon julkisuuden aallonharjalla liittyen peruttuihin kiertueisiin, heroiiniin, amputaatioihin, kaikkeen, joten se oli toinen 'haistakaa paska kun sanotte jotain elämästäni'-biisi ." Cantrell sävelsi kappaleen "Heaven Beside You", kun hänen seitsemän vuotta kestänyt suhteensa tyttöystävän kanssa päättyi eroon . Hän kuvaili kappaletta "toisena yrityksenä sovitella sitä tosiasiaa, että minun elämäni ja polut ovat repimässä minua pois siitä ihmisestä, jota rakastan." Kommentoiden kappaletta "Over Now" Cantrell sanoi: "Paljon syvää paskaa siinä, iso eeppinen numero. Sen lisäksi voit mennä pois suureellisen pitkällä sävelellä lähellä levyn loppua".
Albumi - Billboard (Pohjois-Amerikka)


title: Alice in Chains (albumi)

text: Singlet - Billboard (Pohjois-Amerikka)


title: Jerry Cantrell

text: Jerry Cantrell (s. 18. maaliskuuta 1966 Tacoma, Washington, Yhdysvallat) on yhdysvaltalaisen grunge/metal-yhtye Alice In Chainsin kitaristi ja toinen laulaja. Cantrell tekee suurimman osan Alice In Chainsin kappaleista. Cantrell on ollut mukana yhtyeessä sen perustamisvuodesta 1987 alkaen. Vuonna 2005 yhtye aloitti toimintansa pitkän tauon jälkeen, ja mukana oli uusi laulaja Layne Staleyn kuoltua vuonna 2002.


title: Jerry Cantrell

text: Alice In Chains uhkasi hajota lähinnä laulaja Layne Staleyn päihdeongelmien vuoksi vuosina 1995–1996, joten Cantrell keskittyi vuonna 1997 enemmän soolo-uraansa. Hän julkaisi ensimmäisen studioalbuminsa "Boggy Depot" (Sony) seuraavana vuonna. Albumilla soittivat Alice In Chains -rumpali Sean Kinney sekä Primus-basisti Les Claypool. Kesäkuussa 2002 Cantrell julkaisi toisen studioalbuminsa "Degradation Trip" (Roadrunner Records), jolla soittivat Mike Bordin (Faith No More) ja Robert Trujillo (Ozzy Osbourne, Metallica, Suicidal Tendencies ja Black Label Society). Albumista julkaistiin myös kahden levyn erikoisversio, joka sisältää 11 bonusraitaa. Albumi julkaistiin pian Layne Staleyn kuoleman jälkeen ja omistettiin hänelle. Albumin kappale ”She Was My Girl” julkaistiin myös "Spider-Man – hämähäkkimies" -elokuvan (2002) soundtrackillä.


title: Jerry Cantrell

text: 18. helmikuuta 2005 Cantrell ja muut Alice In Chainsin jäljelle jääneet jäsenet esiintyivät hyväntekeväisyyskonsertissa tsunamin uhrien hyväksi The Premier Clubilla Seattlessä. Vierailevina laulajina olivat Ann Wilson, Pat Lachman, Wes Scantlin ja Maynard James Keenan. Cantrell ja muut Alice In Chainsin jäsenet esiintyivät jälleen yhdessä musiikkikanava Vh1:n ohjelmassa "Decades Rock Live" 10. maaliskuuta 2006. Suomessa yhtye on 2000-luvulla esiintynyt vuonna 2006 Provinssirockissa ja elokuussa 2010 Porin Sonispheressä sekä 2014 Ilosaarirockissa.


title: Jerry Cantrell

text: Jerry Cantrell on ollut vierailevana kitaristina Danzigin albumilla "Blackacidevil" sekä Metallican albumilla "Garage Inc." Lisäksi hän on esiintynyt elokuvassa "Singles" (1992; kappaleet ”It Ain’t Like That” ja ”Would?”) muiden Alice In Chainsin jäsenten kanssa sekä elokuvassa "Jerry Maguire – elämä on peliä' (1996).


title: Jerry Cantrell

text: Cantrellilla on meneillään myös sivuprojekti nimeltään Cardboard Vampyres, joka koostuu lähinnä muista vanhemmista rocktähdistä (muun muassa The Cultin Billy Duffy). Kokoonpano soittaa lähinnä edellä mainittujen yhtyeiden kappaleita live-keikoilla. Uutta materiaalia heiltä ei ole toistaiseksi ilmestynyt.


title: Jerry Cantrell

text: Jerry Cantrell tunnetaan siitä, että hän käyttää G & L:n kitaroita, vaikka on välillä käyttänyt myös Gibson Les Paul -kitaroita. Hän on myös Mesa Boogien vahvistimien pitkäaikainen käyttäjä, vaikka hän on käyttänyt viime aikoina paljon Bognerin vahvistimia. Cantrell käyttää Bognerin "Shiva"-vahvistinmallia lähinnä keikoilla. Hän omistaa myös Peaveyn 5150:n, jonka hänelle lahjoitti Eddie Van Halen. Hän on myös neuvotellut Dean Guitarsin kanssa omasta signature-mallista, joka pohjautuisi hänen Les Pauliinsa. Lisäksi Cantrell valmistelee signature-vahvistinta Bognerin kanssa.


title: Jerry Cantrell

text: Cantrell omistaa asunnon Los Angelesissa ja Oklahomassa Double-J Ranchillä.


title: Facelift (albumi)

text: Facelift on rockyhtye Alice in Chainsin debyyttialbumi, joka julkaistiin 28. elokuuta 1990. Albumi oli osa ilmiötä, jota pian alettiin kutsua grungeksi.


title: Facelift (albumi)

text:
Albumi
Singlet


title: Juuttuminen

text: Juuttuminen ("perseveraatio") on aivovauriosta johtuvaa saman toiminnon, sanan, lauseen, ajatuksen tai muun käyttäytymisen pakonomaista toistamista. Juuttuminen vaikeuttaa tai estää henkilön yleistä toimintakykyä. Juuttumiseen liittyy vaikeus toiminnan joustavaan etenemiseen, sen ajoitukseen ja hallintaan. Juuttuminen on sitä voimakkaampaa, mitä tietoisemmin henkilö yrittää siitä irtautua.


title: Juuttuminen

text: Häiriö voi ilmetä toistuvana päänsisäisenä juuttumisena, jolloin jokin mielikuva, muistikuva tai sana toistuu asiaan kuulumattomassa tilanteessa. Tällöin liikkeet saattavat olla sujuvia, eikä juuttuminen välttämättä näy voimakkaasti henkilön olemuksessa. Ulkopuolelle selkeämmin näkyvässä juuttumisessa toiminnan aloittaminen tai jatkaminen on vaikeutunut, jolloin henkilö ei etene liikesarjan osasta tai toiminnosta seuraavaan. Puheessa juuttuminen tarkoittaa tietyn sanan tai äänteen pakonomaista toistamista. Selvä tauko tai huomion kiinnittäminen muualle helpottavat juuttumisesta irtautumista.


title: Ahaltekhevonen

text: Ahaltekhevonen tai ahaltekinhevonen tai ahaltekin hevonen, lyhyemmin ahalteke tai ahaltek on itämainen täysiverihevosrotu, joka on kehittynyt Kaukasiassa ja Keski-Aasiassa. Venäjän valloitettua suurimman osan kyseisistä maa-alueista 1800-luvun loppuun mennessä se nimesi suosimansa alueella kasvatetun turkmeenihevostyypin ahaltekeksi erään turkmeenihevosia kasvattaneen heimon mukaan, vaikka kantakirjaan otettiin useiden eri turkmeeniheimojen hevosia.


title: Ahaltekhevonen

text:
Ahaltekhevosen perinteinen Venäjällä käytetty turkmeeninkielestä juontuva kutsumanimi "argamak" merkitsee puhdasveristä turkmeenihevosta. Turkmeeninhevosta pidetään eräänä maailman vanhimmista hevosroduista.
Ahaltekien suljetusta kantakirjasta vastaa venäläinen valtiollinen hevosjalostusorganisaatio VNIIK.


title: Ahaltekhevonen

text: Johtuen venäjän kielen kirjoitustavoista ja kyrillisistä kirjaimista rodun nimen länsimainen luentatapa voi vaihdella paljonkin, mikä hankaloittaa tiedon hakua rodusta. Englanninkielisillä alueilla käytetään yleisesti muotoa "Akhal-Teke", saksankielisillä "Achal-Tekkiner" ja ruotsinkielinen nimi on "Achaltekeer".


title: Ahaltekhevonen

text: Ahaltekhevosen kaltaisia hevosia kasvatettiin Kaukasiassa ja Keski-Aasiassa jo huomattavasti ennen ajanlaskun alkua. Kevyt, mutta kookas ratsuhevosrotu kehittyi alueen nomadiheimojen ylivertaiseksi ratsuksi, joka oli hyvin haluttu kaikkialla maailmassa. Ahalteket ovat näistä muodostettu suljettu kantakirja.


title: Ahaltekhevonen

text: Valtaapitävien kulttuurien ja kansojen vaihtuessa alueella hevosten nimitys on vaihdellut. Viimeisin alueen hevosista käytetty nimitys on turkmeenihevonen. Esimerkiksi ennen ajanlaskun alkua hallinneet parthialaiset olivat kuuluisia näistä kultaisista hevosistaan. Parthialaisten pääkaupungin Nisan jäänteet sijaitsevat aivan Turkmenistanin pääkaupungin Ashkabadin kupeessa.


title: Ahaltekhevonen

text: Tukrmeenihevoset olivat kunkin perheen ja heimon ylpeys, mistä kielivät vanhat turkmeenisanonnat kuten "kun heräät aamulla, tervehdi ensin isääsi, sitten hevostasi". Hevosten alkuperä tunnettiin tarkoin, ja hevosten jalostusta voisi kuvailla sananparrella, jota vieläkin käytetään Venäjällä, vapaasti suomennettuna: "hevosen täytyy olla puhdasrotuinen ja ratsastuskisojen voittaja", vaikka alun perin menestystä mitattiin erilaisten kilpailuiden lisäksi etenkin myös kamppailussa elämästä ja kuolemasta.


title: Ahaltekhevonen

text: Venäjä viimeiset valloitukset tapahtuivat 1800-luvun lopussa, kun se otti hallintaansa Keski-Aasian maat. Vaikka Venäjällä oli perinteisesti arvostettu alueen hevosia, "taivaallisia argamakeja", se kohdisti voimatoimet hevoskantaan, joka oli mahdollistanut väestön tehokkaan vastarinnan.


title: Ahaltekhevonen

text: Perinteistä kasvatusta ahaltekien syntysijoilla ja edelleenkin jäljellä olevien muiden turkmeenihevosten osalta, esimerkiksi Iranin puolella, harjoittavat yksityiset kasvattajat ilman varsinaista kantakirjaa, vaikka hevosten alkuperä tunnetaan melko tarkasti ja hevosten jalostuslinjojen suhteen ollaan varsin tarkkoja.


title: Ahaltekhevonen

text: Venäjän valloittamalla alueella tilanne alkoi nopeasti muuttua, ja turkmeenihevoskantaa tutkittiin tiiviisti jo 1800-luvulta asti. N. A. Kuropatkinin perustama ensimmäinen yksityinen ahaltek-siittola Zakaspiiski perustettiin vuonna 1897, ja se kansallistettiin vuonna 1912 keisari Nikolai II:n päätöksellä. Siittola pyrki hankkimaan alueen parhaita hevosia ja kirjasi niiden polveutumisen.


title: Ahaltekhevonen

text: Venäjän 1917 vallankumousten jälkeen vuonna 1922 muodostetussa Neuvostoliitossa hevoskasvatus alkoi siirtyä valtionsiittoloihin, mikä vuosikymmenten mittaan lopetti lopulta lähes kokonaan aiemman yksityiseen kasvatukseen perustuneen hevosjalostuksen alueella.


title: Ahaltekhevonen

text: K. I. Gorelovin, G. S. Neelovin ja A. M. Bogševskin 1926–1928 tekemä tutkimusretki oli tärkeimpiä selvityksiä, joiden pohjalta alusta asti suljettuna toiminut varsinainen ahaltekkantakirja aloitti toimintansa 1931. Ensimmäisen kerran kantakirja julkaistiin kirjallisessa muodossa vuonna 1941.


title: Ahaltekhevonen

text: K. I. Gorelov perusti ensimmäisen Turkmenistanin ulkopuolisen siittolan Lugovskoin Kazakhstaniin. Myöhemmin siittoloita perustettiin muuallekin Neuvostoliittoon, muun muassa Dagestanin ja Venäjän alueelle. 2000-luvulle tultaessa tunnettuja ahalteksiittoloita oli jo niin Euroopassa kuin Pohjois-Amerikassa.


title: Ahaltekhevonen

text:
Neuvostoliitossa alkoivat 1930-luvulla hevosjalostuskokeilut, joissa ahaltekhevoseen risteytettiin englannintäysiveristä. Rodun puhtaana säilymisestä huolestuneet ratsastivat sekalaisella hevosjoukolla vuonna 1935 Turkmenistanin Ashkabadista Moskovaan 4 800 km:n matkan 84 päivässä. Vaativa matka yli 300 km vedettömine aavikon ylityksineen todisti käytännössä puhdasrotuisten ahaltekhevosten suorituskyvyn paremmuuden.
Ratsastus kiinnitti huomion rodun tukalaan asemaan ja vakuutti päättäjät kantakirjan tärkeydestä, minkä ansiosta risteytyskokeiluista luovuttiin.


title: Ahaltekhevonen

text: Vaikka ympäröivissä maissa, kuten Iranissa, on vielä jäljellä turkmeenihevosia, ahaltekhevosten kantakirja on ainoa todistetusti olemassa oleva, suljettu sekä tieteellisesti ja järjestämällisesti hallinnoitu kantakirja. Suljettu kantakirja tarkoittaa, että vain puhdasveriset yksilöt hyväksytään kantakirjaan. Vaikka alkuperäiseen ahaltekhevosten kantakirjaan on otettu joitakin hevosia, joilla on suvussaan englannintäysiveristä, näitä on sittemmin myös poistettu kantakirjasta (siirretty ahaltekristeytysten kirjaan, josta ei oteta hevosia pääkantakirjaan), ja nykyisin englannintäysiverisen osuus ahaltekhevosessa on enimmilläänkin yksittäisen prosentin luokkaa.


title: Ahaltekhevonen

text: Neuvostoliitossa hevosten asema heikkeni 1950-luvulla maatalouden ja liikenteen koneistumisen myötä, ja ahaltekejäkin teurastettiin suurin määrin lihanjalostussuunnitelmien toteuttamiseksi. Jälleen rodun kasvatus jatkui erityisesti yksittäisten aktiivisten kasvattajien, kuten ensin Terskin siittolassa ja sittemmin Dagestan-siittolassa toimineen Vladimir Shamborantin, ansiosta. Ahaltekien menestyminen kilparatsastuksessa vahvisti rodun asemaa, mutta 1970-luvulle tultaessa jäljellä oli silti enää vain kolmisen sataa hevosta. Vuonna 1973 kantakirja siirtyi Turkmenistanista valtiolliselle hevosjalostusorganisaatiolle VNIIK:ille, ja hevosten alkuperä alettiin testata järjestelmällisesti verikokeilla. Neuvostovaltioiden itsenäistymistä 1990-luvulla seuranneen taloudellisen sekaannuksen myötä monet valtionsiittolat ajautuivat taloudelliseen ahdinkoon, ja hevoskasvatuksessa tapahtui uusi romahdus. Tässä vaiheessa ahaltekejä oli kuitenkin alettu kasvattaa myös muualla maailmassa, kuten Euroopassa ja Yhdysvalloissa.


title: Ahaltekhevonen

text: Ahaltekhevosen suljetussa kantakirjassa on nykyään noin 3 500 hevosta, joiden alkuperä varmistetaan muun muassa rutiininomaisesti ISAG-sertifioiduin DNA-kokein. Rotu on hajaantunut ympäri maailmaa. Eniten ahaltekhevosia on entisen Neuvostoliiton alueella, Euroopassa ja Yhdysvalloissa. Lisäksi kantakirjaamattomia ja DNA-tutkimattomia hevosia on Turkmenistanissa noin 3 000 ja jonkin verran myös muissa Keski-Aasian maissa, kuten Iranissa.


title: Ahaltekhevonen

text: Perimätutkimusten perusteella ahaltekhevosten vähäinen lukumäärä ei ole vaikuttanut sen perimän monimuotoisuuteen, vaikka rodun yhtenäisyys näkyy esimerkiksi kesyhevosten polveutumista koskevissa DNA-tutkimuksissa ja lihassolututkimusten yhdenmukaisuutena.


title: Ahaltekhevonen

text:
Vuonna 1991 itsenäistynyt Turkmenistan on valinnut ahaltekhevosen maan kansallistunnukseksi. Vielä 2000-luvun taitteessa ahaltekkantakirjaan aktiivisesti osallistumaan pyrkinyt Turkmenistan ei ole kuitenkaan 1990-luvulta alkaen kantakirjannut hevosiaan, joten maan hevoskanta ei ole enää suurimmalta osaltaan ahaltekejä.
Turkmenistanissa elää todennäköisesti edelleen hevosia, jotka on aikanaan kantakirjattu ahaltekkantakirjaan, ja osa maan uudemmastakin kasvatuksesta olisi luultavasti hyväksyttävissä siihen, mutta kantakirjausta ei voida tehdä ilman hevosten perimän luotettavaa testaamista. Mahdollisesti tilanteesta tulee pysyvä, sillä ajan ja hevossukupolvien kuluessa hevosten polveutumista ei pystytä enää riittävän luotettavasti todentamaan.


title: Ahaltekhevonen

text: Vaikka rodun puhtaana säilyttämiseksi järjestetty vuoden 1935 ratsastus lähti liikkeelle Turkmenistanista, maan julkinen asenne on kääntynyt jokseenkin päinvastaiseksi tällä vuosikymmenellä. Esimerkiksi Turkmenistanin Yhdysvaltain lähetystön maata esittelevät sivut mainitsevat kuuluisana ahaltekenä toisen suljetun kantakirjan edustajan eli englannintäysiverisen l'Arc de Triomphe-laukkakisan voittajan "Dancing Brave"-hevosen.


title: Ahaltekhevonen

text: Vaikka nyky-Turkmenistanin sisällä on ristiriitaisia näkemyksiä siitä, onko hyväksyttävää jalostaa hevosia venäläisten hallinnoimaan ahaltekkantakirjaan tai ahaltekhevosesta nopeampaa risteyttämällä siihen englannintäysiveristä, epäselvä tilanne on kuitenkin johtanut siihen, että hevoset ovat jääneet kantakirjan ulkopuolelle.


title: Ahaltekhevonen

text: Turmenistan on vuodesta 2010 pitäen isännöinyt kutsuvieraina eri puolilta maailmaa saapuneita aktiivisia ahaltekharrastajia ja -kasvattajia sekä erilaisten järjestöjen edustajia pyrkimyksenään perustaa rodun Turkmenistan-johtoinen kansainvälinen katto-organisaatio ja vakuuttaa ulkomaalaiset turkmenistanilaisten oikeudesta kantakirjaan.


title: Ahaltekhevonen

text: Vaikka maassa on aina arvosteltu Venäjän ja Neuvostoliiton hallintaa rotuun sen nimeä myöten, vielä 2010-luvun alussa Turkmenistan kampanjoi erityisen voimakkaasti pitäen rotua omanaan. Esimerkiksi vuonna 2011 kansainvälisessä lehdistössä levisi yleisesti tieto ahaltekien kauneuskilpailusta, "joka edistää taivaallisen kilpahevosen kunniaa maailmalla". Viime aikoina Turkmenistan on kuitenkin käyttänyt hevosistaan korostetummin termiä turkmeeninhevonen.


title: Ahaltekhevonen

text: Näennäisestä avoimuudestaan huolimatta maa on melko eristäytynyt ja pyrkii myös kontrolloimaan tiedonvälitystä.


title: Ahaltekhevonen

text: Ahalteket ovat itämaisista hevosista keskimäärin kookkaimpia ja nopeimpia. Nykyaikaisiin WBFSH-kantakirjojen puoliverisiin verrattuna ne ovat kuitenkin enemmänkin pienehköjä yleisratsuja kuin mihinkään yksittäiseen kilparatsastuksen lajiin nimenomaisesti jalostettuja.


title: Ahaltekhevonen

text: Kansainvälisen ahaltekehevoskasvatusjärjestö MAAK:in kantakirjan tavoittelema rodun ihannerakenne on seuraavanlainen: pää kevytmuotoinen, pitkänomainen ja kuiva, leveä mutta siro leuka; profiili suora tai otsasta kyömy. Silmät kookkaat ja vinoon asentuneet, korvat sirot, liikkuvat ja korkealle asettuneet; sirot huulet ja sieraimet; niska pitkä ja leveä. Pään tulee kiinnittyä kaulaan terävässä kulmassa.


title: Ahaltekhevonen

text: Kaulan tulee olla korkealle asettunut, pitkä, taipuisa, muodoltaan suora tai joutsenkaula, poikkileikkaukseltaan pyöreä. Säkä kookas ja lihaksikas. Lavat pitkät, hyvin kulmautuneet ja lihaksikkaat. Olkavarsi normaaliasentoinen ja lihaksikas. Rinnan tulee olla syvä, lapojen takaa levenevä, muodoltaan ovaalimainen. Irtonaiset kylkiluut pitkät. Selkä ja lanne tasaiset, suhteellisen leveät; hienoinen liikapituus hyväksytään. Takaosa normaalissa kulmassa, joskus hieman laskeva, pitkä ja leveä, lihakset vahvat ja kiinnittyvät pitkälle sääreen. Hännän tulee kiinnittyä alas ja syvälle, ja se voi olla tyvestään melkein jouheton.


title: Ahaltekhevonen

text: Jalkojen tulee olla hoikat ja pitkät hyvin kehittynein nivelin ja lujin selkeästi erottuvin jäntein, kavioiden pienet ja vankat. Vuohiskarvojen tulee olla lyhyet tai hieman pitkät. Lihasten tulee olla tiiviit ja matalat. Liikkeiden tulee olla laajat, voimakkaat, notkeat ja elastiset, sekä ratsastajalle miellyttävät kaikissa askellajeissa; hypyn tulee olla notkea, laadukas ja matalakaarinen.


title: Ahaltekhevonen

text: MAAK:in kantakirjaussäännöt rohkaisevat jalostamaan kookkaampia yksilöitä: vähimmäistavoitemitat oriille ovat säkäkorkeus 164 cm, selän pituus 166 cm, rinnanympärys 182 cm ja säärenympärys 21,5 cm, tammoille hieman pienemmät. Näiden mittojen mukaan määräytyvistä pisteistä voidaan tehdä vähennys, jos selän pituus on säkäkorkeuteen nähden liian lyhyt tai pitkä.


title: Ahaltekhevonen

text: Ahaltekenhevosen karvapeite on ohut ja sileä, jouhet harvat. Otsajouhet puuttuvat täysin tai melkein täysin. Rodussa esiintyy runsaasti erilaisia värityksiä, yleisimmät ovat ruunikko, ruunihallakko, musta ja rautias. Kimoja ja voikkovärityksiä esiintyy. Karvan laatu antaa väriin usein metallisen kiillon.


title: Ahaltekhevonen

text: Ahaltekhevosia on perinteisesti käytetty ratsuina. Ne ovat monipuolisia ratsuja ja toimivat niin matka-, este-, kenttä- ja kouluratsastuksessa. Ahaltekhevonen ja sen edeltäjät, kuten turkmeenihevonen, ovat myös vaikuttaneet monen hevosrodun kehitykseen.


title: Ahaltekhevonen

text: Yksi kansainvälisesti menestynyt ahaltekhevonen on maailman menestyneimpiin kouluratsuihin kuuluva ori 668 Absent, joka ratsastajanaan Segei Filatov voitti Rooman vuoden 1960 olympialaisissa kouluratsastuksessa henkilökohtaista kultaa, Tokion vuoden 1964 olympialaisissa pronssia sekä Meksikon vuoden 1968 olympialaisissa joukkuepronssia ja henkilökohtaisen kisan neljännen sijan uutena ratsastajanaan Ivan Kalita. Absent oli myös hyvä hyppääjä ja ylitti ratsastettuna korkeimmillaan 186-senttisen esteen.


title: Ahaltekhevonen

text: Absentin isä 26 Arab saapui 1935 Moskovaan yhtenä osallistujana 84 päivää kestäneeseen 4 800 km vaellukseen, jonka ansiosta luovuttiin rodun risteytyskokeiluista pääasiassa englannintäysiverisen kanssa. Arab voitti sittemmin useita Neuvostoliiton estemestaruuksia ja saavutti 16-vuotiaana puissancessa Neuvostoliiton korkeusennätyksen 219 cm.


title: Ahaltekhevonen

text: Muita Neuvostoliitossa kuuluisia ahaltek-rotuisia estehevosia olivat esimerkiksi Arabin korkeusennätyksen myöhemmin tuloksella 225 cm rikkonut, useita esteratsastusmestaruuksia voittanut Poligon, ja aikanaan Neuvostoliiton pituusennätyksen 878 cm hypännyt Perepel.


title: Ahaltekhevonen

text: Matkaratsastuksessa Ashkabad-Moskova -vaelluksen osanottajien lisäksi kuuluisa on esimerkiksi Neuvostoliitossa 500 km kilpailun vuonna 1945 voittanut ori Tarlan. Etenkin Euroopassa ja Yhdysvalloissa ahaltekhevosia näkyy enenevässä määrin matkaratsuina; ne ovat kilpailleet 120—160 km matkoilla ja esimerkiksi vaativassa perinteisessä Tevis-matkaratsastuskisassa. Ahaltekenhevosia on viety 2000-luvulla Uruguayhin juuri matkaratsastustarkoitukseen.


title: Ahaltekhevonen

text: Monipuolisina ratsuina ahalteket soveltuvat hyvin myös kenttäratsastukseen. Yhdysvaltoihin ensimmäisten rotunsa edustajien joukossa saapuneen Senetir-oriin puhdasrotuiset jälkeläiset Sengar ratsastajanaan Craig Thompson vuonna 1996 ja Kandar ratsastajanaan Karen Yates vuonna 2000 kvalifioituivat kenttäratsastuksessa olympialaisiin.


title: Ahaltekhevonen

text: Nuorten ahaltekhevosten suorituskykyä arvioidaan edelleenkin Venäjällä yleisesti laukkakisoissa, joissa ne ovat keskimäärin hitaampia kuin englannintäysiveriset ja nopeampia kuin arabianhevoset.


title: Ahaltekhevonen

text: Englannintäysiverisen jalostuksessa itämaisilla hevosilla kuten turkmeenihevosella oli aikanaan merkittävä osa. Asiaa on tutkittu paljon DNA-tutkimuksin. Sen näkee myös vanhoista englannintäysiverisiä esittävistä tauluista, jotka esittävät paitsi turkmeenihevosen kaltaisia hevosia myös turkmeeniasuihin pukeutuneita, turkmeenien näköisiä hevosten käsittelijöitä, kuten kantaori Buerley Turkia esittävässä maalauksessa.


title: Ahaltekhevonen

text: 1600–1700-luvuilla Euroopassa ei juurikaan erotettu itäisiä rotuja toisistaan: muun muassa Katariina Suuren Itävaltaan lahjoittama turkmeeniori Turkmen Atti myytiin arabialaisena silloiseen Saksaan, jossa se vaikutti voimakkaasti trakehneninhevosen jalostukseen. Ensimmäinen Venäjän valtiollinen ahalteksiittola Zakapiiski myi 1910-luvulla oriin Djeiran trakehnersiitokseen. Myös neuvostoaikana ahaltekejä käytettiin itäisen trakehnerhaaran jalostuksessa.


title: Ahaltekhevonen

text: Erityisen paljon ahaltekejä, tai niitä edeltäneitä turkmeenihevosia eli "argamakeja", on käytetty venäläisten ja neuvostoliittolaisten hevosrotujen jalostuksessa.


title: Ahaltekhevonen

text: Ahaltekhevosten jalostusta voi verrata muiden suljetun kantakirjan täysiverihevosrotujen kuten englannintäysiverisen tai arabianhevosen jalostukseen, eli tärkeimpänä jalostusominaisuutena pidetään rotupuhtautta; minkäänlaisia risteytyksiä ei hyväksytä kantakirjaan.


title: Ahaltekhevonen

text: Suomessa tietämys ahaltekien suljetusta kantakirjasta on ollut melko heikkoa, jos mittana pitää sitä, että Hippoksen rekistereihin on merkitty väärän rotuisia hevosia ahaltekeiksi ja tätä kautta tiedot ovat siirtyneet tunnettuihin kuvallisiin sukutietokantoihin. Internetistä löytyy yksi ahaltek-kantakirjan kanssa yhdenmukainen sukutietokanta, mutta pelkkä hevosen nimen ja suvun esiintyminen siinä ei vielä takaa hevosen alkuperää. Ahaltekenhevoskasvattajat ja -myyjät korostavat, että ahaltekhevosen tulee olla asianmukaisesti rekisteröity kantakirjaan, mikä edellyttää hevosen perimän tutkimista laboratoriokokein. Jos hevosen mukana tulee pelkkiä paperikopioita ja rotuyhdistykset tai tunnetut kasvattajat eivät tunnista hevosta, kyseessä on todennäköisimmin pelkkä huijausyritys, sillä nimenomaan kantakirjaus toimii ainoana takeena hevosten alkuperästä.


title: Ahaltekhevonen

text: Turkmenistanilaiset hevoset ovat pysyneet kantakirjan ulkopuolella koko 2000-luvun eivätkä mahdollisesti ole enää edes kantakirjattavissa, koska suljettu ahaltekkantakirja edellyttää hevosen perimän todistamista tieteellisen luotettavasti eikä hyväksy risteytyksiä muihin rotuihin kuten englannintäysiveriseen, joihin turkmenistanilaisilla on nykyisin liberaali kanta. Myös turkmenistanilaiset itse ovat alkaneet kutsua kansalliseläintään ahaltekeä vuonna 2013 perustamallaan valtiollisella internet-sivustolla selkeämmin turkmeenihevoseksi. Vielä vuonna 2011 oli maailman medioissa uutisia "taivaallisten kilpahevosten ahaltekien kauneuskilpailusta", joiden kuvituksena käytettiin muiden maiden ahaltekejä sekä hevosia, joiden ahaltek-kantakirjauksesta ei ollut varmuutta.


title: Ahaltekhevonen

text: Kantakirjan rotumääritelmä ja kuvaus ovat huono käännös alkuperäisestä venäjänkielisestä määritelmästä, jonka alkuperäisille termeille ei edes ole suoraa aina suoraa vastinetta länsimaissa.


title: Ahaltekhevonen

text: Erittäin vähälukuisilla roduilla kuten ahaltekeillä tietolähteiden laadulla on suuri merkitys. Koko maailmassa on vain noin 3 500 ja Suomessa alle 10 ahaltekeä . Tosin aivan kuten englannintäysiverisillä tai arabianhevosilla ahaltekejen jalostusoikeutta ei rajoiteta juurikaan muulla tavoin kuin edellyttämällä täysiverisyyttä ja mahdollisesti astutusmenetelmiä koskevilla säännöillä, joten jalostustulokset kaikissa näissä edellä mainituissa roduissa voivat vaihdella todella suuresti kasvattajakohtaisesti. Mikäli jonkun maan vähälukuinen kasvatus perustuu erityisesti tietyn hevosen jälkeläisiin, objektiivinen rodun yksilöiden välinen vertailu hankaloituu entisestään.


title: Saattue (albumi)

text: Saattue on Saran vuonna 2003 julkaistu kolmas albumi ja yhtyeen viimeinen Kråklund Recordsille levytetty albumi. Levyllä koneet, efektit ja syntetisaattorit ovat vieläkin vahvemmassa asemassa, kuin edellisellä albumilla, "Kromilla". Esimerkiksi kappale ”Liikun” on täysin konevetoinen kappale, jossa ei kuulla ollenkaan kitaroita. Kappale ”Ylimäärä” on julkaistu singlenä.


title: Saattue (albumi)

text: Albumi nousi Suomen virallisen listan sijalle 27.


title: Saattue (albumi)

text: Sovitukset Sara ja Ari Laurila.


title: Scooby-Doo (vuoden 2002 televisiosarja)

text: Scooby-Doo () on Scooby-Doon ja Mysteeripoppoon seikkailuista kertova piirrossarja, joka oli yhteensä yhdeksäs "Scooby-Doo"-sarja. Sen esitys aloitettiin Yhdysvalloissa vuonna 2002 ja Suomessa vuoden 2006 loppupuolella Subilla. Sarjasta on ilmestynyt kolme tuotantokautta, jotka sisältävät yhteensä 42 jaksoa. Mukana ovat alkuperäissä sarjassa ääninäyttelleet Frank Welker ja Casey Kasem, jotka uusivat oman roolinsa Freddynä ja Shaggynä. Sarja on jatkosarja vanhemmille 1960- ja 1980-luvulla esitetyille "Scooby-Doo"-sarjoille.


title: Scooby-Doo (vuoden 2002 televisiosarja)

text: Sarja seuraa mysteereitä ratkaisevaa ryhmää, joka kohtaa aaveita ja hirviöitä. Nämä usein osoittautuvat olevan ihmisiä valeasussa. Suurin osa tarinoista on nykyaikaistettu 2000-luvun teknologian ja muodin myötä, jotka heijastuvat selkeästi jaksojen juonissa. Mukana on myös hahmojen sisäistä huumoria, kuten heidän tapaansa hajaantua aina samaan kahteen eri ryhmään, jossa Shaggy ja Scooby muodostavat toisen ryhmän. Kaikki hahmot ovat myös saaneet pieniä päivityksiä vaatetuksiinsa, jotta ne sopivat paremmin nykyaikaan. Näistä merkittävimmän muutoksen koki Fred.


title: Scooby-Doo (vuoden 2002 televisiosarja)

text: Pitkän tauon jälkeen Scooby-Doosta tehtiin yhdeksäs televisiosarja vuonna 2002, joka seurasi samaa konseptia kuin alkuperäinen "Scooby-Doo, Where Are You!". Sarjaa oli kuitenkin nykyaikaistettu 2000-luvulle, esimerkiksi tunnusmusiikki ja taustaäänet. Muun muassa sarjan klassista juonta parodioitiin jatkuvasti sarjan aikana. Ohjelman tuotti Warner Bros. Animation, joka oli ottanut haltuunsa Hanna-Barbera-yhtiön oikeudet. Jaksojen loputeksteissä kuitenkin kunnioitettiin Hanna-Barberan nimeä.


title: Scooby-Doo (vuoden 2002 televisiosarja)

text: Don Messickin kuollessa vuonna 1997 Freddyn äänenä toiminut Frank Welker otti haltuunsa myös Scoobyn ääniroolin. Casey Kasem jatkoi edelleen Shaggyn ääniroolissa ja Grey DeLisle esitti Daphnea ensimmäistä kertaa televisiosarjassa, kun sitä ennen hän toimi hahmon roolissa suoraan DVD:lle julkaistuissa elokuvissa. Mindy Cohn puolestaan ääninäytteli Velmaa.


title: Scooby-Doo (vuoden 2002 televisiosarja)

text: Sarjan musiikista vastasi suurilta osin Simple Plan, joka esitti sarjan tunnuslaulun. Yhtye esiintyi myös jaksossa ”Simple Plan and the Invisible Madman”. Lisäksi yhtyeen kaksi laulua kuultiin jaksoissa ”It’s Mean, It's Green, It’s the Mystery Machine” ja vSimple Plan and the Invisible Madman”. Yhtye soitti musiikkiaan myös elokuvassa "". Myös Kiss esiintyi halloween-jaksossa kappaleella ”Shout It Out Loud”.


title: Lionel Scaloni

text: Lionel Sebastián Scaloni (s. 16. toukokuuta 1978 Rosario, Argentiina) on argentiinalainen jalkapalloilija. Hänellä on myös Italian sekä Espanjan passit. Scaloni on pelannut Argentiinan jalkapallomaajoukkueessa oikeana puolustajana. Scalonilla on voimassa viiden vuoden sopimus vuoteen 2012 saakka italialaisen Lazion kanssa.


title: Lionel Scaloni

text: Scaloni on pelannut aikaisemmin muun muassa Espanjassa Deportivo La Coruñassa sekä Racing Santanderissa. Hän on pelannut myös Englannin Valioliigassa West Hamissa lainasopimuksella. Tammikuussa 2008 hän siirtyi Mallorcan joukkueeseen Laziosta 18 kuukauden mittaisella lainasopimuksella. Kesällä 2009 hän palasi Lazioon.


title: Queens Park Rangers FC

text: Queens Park Rangers eli QPR tai ""Ärrät"" on englantilainen jalkapalloseura, jonka kotikaupunki on Lontoo. Seura perustettiin jo vuonna 1882. QPR pelaa kotiottelunsa Loftus Roadin stadionilla, johon mahtuu 18 360 katsojaa. QPR:n kotiasu on sinivalkoraitainen, että raidat ovat paidassa poikittain. Vierasasu on musta-punainen..


title: Queens Park Rangers FC

text: QPR pelaa Englannin mestaruussarjassa, joka on maan toiseksi korkein sarjataso. Seuran toimitusjohtajana toimii Philip Beard, puheenjohtajana malesialainen Tony Fernandes ja managerina englantilainen Steve McClaren. Seuran pääomistaja on malesialainen Tony Fernandes.


title: Queens Park Rangers FC

text: Elokuussa 2007 seuran ostivat Formula 1 -vaikuttajat Bernie Ecclestone ja Flavio Briatore, jotka myivät 20% osuuden teräsmagnaatti Lakshmi Mittallille saman vuoden joulukuussa..


title: Queens Park Rangers FC

text: Ecclestone ja Briatore eivät olleet kuitenkaan valmiit sijoittamaan seuraan, vaikka se nousi kauden 2010–2011 päätteeksi Englannin mestaruussarjan voittajana Englannin Valioliigaan. Kesällä 2011 malesialainen Air Asia-lentoyhtiön omistaja Tony Fernandes osti Ecclestonen ja Briatoren osuudet ja tuli seuran pääomistajaksi. Fernandes on panostanut seuraan aina eri tavalla kuin edeltäjänsä.


title: Queens Park Rangers FC

text: Queens Park Rangers on perustettu 1882. Seuran perustivat Droop Street Board School'n vanhat oppilaat. Perustajat olivat St Jude -instituutin jäseniä ja käyttivät instituutin tiloja, jonka myötä seuraa kutsuttiin alussa nimellä St Judes. Seura yhdistyi vuonna 1886 Christchurch Rangers'in kanssa ja otti virallisesti käyttöönsä nimen Queens Park Rangers.


title: Queens Park Rangers FC

text: QPR pelasi ensimmäisen ammattilaisottelunsa Eteläisessä liigassa syyskuussa 1899, ja voitti sarjan mestaruuden 1908 ja 1912. Se vaihtoi kotikenttäänsä useita kertoja, kunnes päätyi 1910-luvun lopulla Loftus Roadille. QPR valittiin vastaperustettuun 3. divisioonaan kaudeksi 1920–1921. Se nousi toiseksi korkeimmalle sarjatasolle, 2. divisioonaan, ensimmäisen kerran keväällä 1948, mutta putosi neljä kautta myöhemmin takaisin 3. divisioonaan.


title: Queens Park Rangers FC

text: QPR voitti ensimmäisenä 3. divisioonan seurana liigacupin mestaruuden kaudella 1966–1967 kukistettuaan loppuottelussa West Bromwich Albionin 3–2. Samalla kaudella se nousi 2. divisioonaan, ja vuotta myöhemmin ensimmäisen kerran silloiseen pääsarjaan, 1. divisioonaan. Se putosi kuitenkin heti seuraavalla kaudella takaisin 2. divisioonaan. QPR nousi pääsarjaan uudelleen keväällä 1973, ja sijoittui kaudella 1975–1976 toiseksi vain pisteen mestaruuden voittaneelle Liverpoolile hävinneenä. Seuraavalla kaudella se eteni puolivälieriin UEFA-cupissa. Keväällä 1979 QPR putosi 2. divisioonaan.


title: Queens Park Rangers FC

text: Queens Park Rangers alkoi kaudella 1981–1982 ensimmäisenä Englannin liigan seurana pelata kotiottelunsa keinonurmella. Se eteni samalla kaudella FA-cupin loppuotteluun, jonka hävisi lontoolaiselle Tottenhamille uusintaottelussa 0–1. QPR palasi 1. divisioonaan keväällä 1983, ja sijoittui viidenneksi kaudella 1983–1984. Seuraavalla kaudella se pelasi UEFA-cupissa. Vuonna 1986 QPR hävisi liigacupin loppuottelussa Oxford Unitedille 0–3. Kaudella 1987–1988 QPR sijoittui liigassa viidenneksi johdettuaan sarjaa kauden aikana. Huhtikuussa 1988 seura poisti keinonurmen Loftus Roadilta, ja palasi luonnonnurmelle.


title: Queens Park Rangers FC

text: QPR sijoittui viidenneksi ensimmäisellä Valioliigan nimellä pelatulla kaudella 1992–1993. Seura kuitenkin putosi 1. divisioonaan keväällä 1996 ja edelleen 2. divisioonaan 2001. Toiseksi korkeimmalle sarjatasolle, nykyiseen mestaruussarjaan, se palasi keväällä 2004. QPR varmisti nousunsa valioliigaan voitettuaan mestaruussarjan keväällä 2011..


title: Queens Park Rangers FC

text: Kaudella 2011–2012 QPR sijoittui Valioliigan 17. sijalle saatuaan 38 ottelusta 37 sarjapistettä. QPR varmisti sarjapaikan vasta viimeisellä kierroksella pisteen erolla Boltoniin. Kotiotteluissaan QPR voitti mm. Chelsean 1–0, Liverpoolin 3–2, Arsenalin 2–1 ja Tottenhamin 1–0. Viimeisen kierroksen vierasottelussa QPR oli pitkään 2–1-johdossa Manchester Cityä vastaan, mutta joutui lopulta taipumaan kahdella lisäajan maalilla numeroin 2–3. Tulos varmisti Manchester Citylle Valioliigan mestaruuden ja QPR säilyi sarjassa, kun Bolton jäi tasapeliin 2–2 Stoken vieraissa.


title: Queens Park Rangers FC

text: Kauden 2012–2013 päätteeksi QPR putosi mestaruussarjaan sijoituttuaan valioligassa 18:nneksi, mutta nousi keväällä 2014 tiukkojen karsintojen jälkeen takaisin valioliigaan, kun Bobby Zamora teki viime hetkellä voittomaalin . Kaudella 2014–2015 se sijoittui Valioliigassa 20:nneksi eli viimeiseksi ja putosi mestaruussarjaan.


title: Queens Park Rangers FC

text: Queens Park Rangersin entisiä pelaajia ovat muun muassa Clive Allen, Stan Bowles, Peter Crouch, Terry Fenwick, Les Ferdinand, Gerry Francis, George Goddard, Rodney Marsh, Paul Parker, Phil Parkes, David Seaman ja Ray Wilkins.


title: Queens Park Rangers FC

text: Suomalaisista seurassa ovat pelanneet puolustajat Antti Heinola (1998–2001) ja Sampsa Timoska (2007–2008). Ainoa suomalainen, joka on tehnyt maalin QPR:lle on kuitenkin Markus Heikkinen, joka teki Lutonissa pelatessaan oman maalin QPR:n 3–2-voittoon päättyneessä ottelussa 11. marraskuuta 2006 Kenilworth Roadilla, Lutonissa.


title: Queens Park Rangers FC

text:
Nykyisistä pelaajista omien maidensa majoukkeessa pelaavat Pohjois-Irlantilainen Conor Washington ja Kanadalainen Junior Hoilett.
QPR pitää hallussaan Englannin jalkapalloliigan useimpien kotikenttien ennätystä. Seura on pelannut 15 eri kentällä vuodesta 1886 lähtien. Tätä aikaisemmin seuralla on ollut lisäksi useita kenttiä Lontoon Queens Parkin alueelta.


title: Goshinki

text: Goshinki () on hahmo manga ja animesarja Inuyashassa.


title: Goshinki

text: Goshinki on Narakun kolmas demoniluomus. Hän on pitkäsarvinen oni, joka muistuttaa ogren ja dinosauruksen sekoitusta ja jolla on kyky lukea ajatuksia. Hän on todella ketterä, voimakas ja hänen hampaansa olivat niin vahvat, että hän kykeni murtamaan Inuyashan miekan, Tessaigan.


title: Goshinki

text: Goshinkin tehtävänä oli teurastaa kokonainen kylä houkutellakseen pahasti haavoittuneen Inuyashan paikalle. Käyttäen kykyään lukea ajatuksia, hän väisti jokaisen Inuyashan iskuista purren sitten Tessaigan poikki hampaillaan. Tessaigan tuhouduttua, Inuyashan yōkai-veri pääsi vapaaksi ja sai Inuyashan sekaisin raivosta. Tämän vuoksi Goshinki ei pystynyt lukemaan Inuyashan ajatuksia ja Inuyasha teurasti tämän helposti kynsillään.


title: Goshinki

text: Myöhemmin Inuyashan velipuoli Sesshōmaru löysi Goshinkin pään ja vei tämän seppä Kaijinbōlle, joka loi Goshinkin hampaista miekan nimeltä Tōkijin.


title: Michel Onfray

text: Michel Onfray (s. 1. tammikuuta 1959, Argentan, Ranska) on ranskalainen ateistinen filosofi, joka on perustanut Caenin kansanyliopiston ("Université populaire de Caen"). Onfray on ajattelussaan keskittynyt yhteiskunnallisiin kysymyksiin, erityisesti uskontoa ja taloutta koskeviin. Hänen mukaansa kapitalismi tekee ihmisistä taloudellisen tuotannon orjia, ja vaihtoehto tälle on kansalaistottelemattomuus ja "individualistinen anarkismi". Onfray kuvaa itseään ”nietzscheläiseksi vasemmistolaiseksi”.


title: Michel Onfray

text: Maanviljelijäperheestä lähtöisin oleva Onfray väitteli filosofian tohtoriksi ja opetti filosofiaa Caenin teknillisessä korkeakoulussa vuodesta 1983 vuoteen 2002. Onfrayn Caeniin vuonna 2002 perustamassa kaikille avoimessa, ilmaisessa kansanyliopistossa opetetaan vaihtoehtoista filosofian historiaa.


title: Michel Onfray

text: Aluksi hän tuli tunnetuksi gastronomian filosofiaa käsittelevistä teoksistaan. Ensimmäinen teos "Le ventre des philosophes, critique de la raison diététique" (1989, "Filosofien vatsa, ravitsemusopillisen järjen kritiikki") sisältää kulinaristisesta näkökulmasta uudelleenkirjoitetun filosofian historian. Hänen ajattelunsa pohjaa hedonistiseen traditioon.


title: Michel Onfray

text: Onfray vieraili Suomessa keväällä 2005, kun hänen teoksensa "Politique du rebelle: traité de résistance et l’insoumission" (1997) julkaistiin suomeksi, "Kapinallisen politiikka − tutkielma vastarinnasta ja taipumattomuudesta", Tapani Kilpeläisen kääntämänä.


title: Michel Onfray

text: Onfray on hyvin poleeminen ajattelija. Hänen teoksensa "Traité d’athéologie" (2005, "Tutkielma ateologiasta") on ollut suoranainen best seller, sillä se on myynyt hyvin, mutta aiheuttanut myös vastalauseiden ryöpyn. ”Ateologia” termi on peräisin Georges Bataille’lta. Onfray nostaa esiin unohdettuja, vaihtoehtoisia ajattelijoita ja haastaa opiskelijansa myös ajattelemaan itse, eikä omaksumaan kritiikittä toisten ajatuksia.


title: Michel Onfray

text: France Culture -radioasema lähettää maanantaista perjantaihin klo 19.00 – 20.00 Onfrayn Caenin kansanyliopistossa pitämiä luentoja.


title: Tuhatkaunon tapaus

text: Tuhatkaunon tapaus () on 18. Hergén piirtämä ja käsikirjoittama Tintti-sarjakuva. Se alkoi ilmestyä ranskankielisenä jatkosarjana belgialaisessa Tintin-lehdessä vuosina 1954–1956. Vuonna 1956 se julkaistiin sarjakuva-albumina.


title: Tuhatkaunon tapaus

text:
Otava julkaisi Tuhatkaunon tapauksen suomeksi Tintin seikkailut -sarjan kahdeksantena osana vuonna 1972. Sen suomensivat Heikki Kaukoranta ja Soile Kaukoranta. Otava on ottanut albumista jo kuusi painosta, uusin painos on vuodelta 2007.
Ukkosmyrskyn aikana Moulinsartin linnan lasi- ja posliiniesineet särkyvät salaperäisesti. Linnaan tulee suojaan myös Vakuutusyhtiö Turmalle työskentelevät Séraphin Lampion, jota kapteeni Haddock ei voi sietää. Linnan ulkopuolella kuuluu laukauksia, minkä jälkeen Tintti ja Haddock löytävät linnan pihalta haavoittuneen ulkomaalaisen miehen, joka pian katoaa. Seuraava aamuna, professori Tuhatkauno lähtee ydinfyysikkojen kokoukseen Geneveen. Tintti ja Haddock menevät tutkimaan Tuhatkaunon laboratoriota. Laboratoriossa heidän kimppuunsa hyökkää tuntematon mies, minkä perusteella Tintti ja Haddock päättelevät Tuhatkaunon olevan vaarassa. He lähtevät Milou mukanaan Geneveen, mistä Tuhatkauno on matkannut Nyoniin tapaamaan professori Topolinoa, ultraäänien asiantuntijaa. Tintti, Milou ja Haddock matkustavat sinne taksilla, mutta miehet eräässä toisessa autossa tönäisevät auton Genevenjärveen. He selviävät hyökkäyksestä, mutta saapuessaan Nyoniin, he löytävät professori Topolinon sidottuna. Topolinon kuulustelemisen aikana talo räjähtää, mutta he selviävät.


title: Tuhatkaunon tapaus

text: Tintti ja Haddock tapaavat etsiväkaksikon Dupondtin ja Dupontin, jotka paljastavat Moulinsartin linnasta löytyneen haavoittuneen miehen olevan Syldaviasta. Tintti ymmärtää Tuhatkaunon kehittänen ultraäänilaitteen, jota sekä Syldavian että Bordurian agentit tavoittelevat käyttääkseen sitä joukkotuhoaseena. Bordurialaiset kaappaavat Tuhatkaunon ja vievät tämän suurlähetystöönsä. Tintin ja Haddockin yrittäessä pelastaa tämän, Tuhatkauno joutuu syldavialaisten käsiin, jotka pakenevat lentokoneella kotimaahansa. Tintti ja Haddock saavat kuitenkin selville bordurialaisten hävittäjien ampuneen lentokoneen ja vieneen Tuhatkaunon Bordurian pääkaupunkiin Szohôdiin.


title: Tuhatkaunon tapaus

text: Kaupungissa Bordurian salaisen poliisin miehet saattavat heidät hotellille eversti Sponszin käskystä. Tietäen olevansa tarkkailun alla, Tintti ja Haddock pakenevat hotellista ja piilottelevat oopperatalolla, missä Bianca Castafiore auttaa heitä piiloutumaan Sponszilta. Tintti onnistuu samalla varastamaan Tuhatkaunon vapautuspaperit. Naamioituneena Punaisen Ristin virkamiehiksi he pakenevat lopulta rajan yli panssarivaunulla. Moulinsartissa Tuhatkauno paljastaa unohtaneensa ottaa mukaan Geneveen ultraäänilaitteen piirustukset, jotka oli tarkoitus piilottaa sateenvarjon sisään. Hän tuhoaa piirustukset, jotta niitä ei voi käyttää aseena.


title: Kaede

text: Kaede voi tarkoittaa seuraavia:


title: Acidman

text: ACIDMAN on japanilainen rockyhtye, joka on perustettu 1990-luvun loppupuolella. Yhtyeen tyylisuunta vaihtelee rauhallisesta, poptyylisestä rockista punkiin. Acidmanin alkuaikojen punkvaikutteinen musiikki on sittemmin keventynyt ja monipuolistunut. Basisti Sato Masatoshi toimii yhtyeen pääasiallisena säveltäjänä.


title: Matt Current

text: Matt Current on vuonna 2002 perustettu suomalainen useille laitealustoille tuotoksia tekevä demoskene-ryhmä. Ryhmä on tunnettu nopeatempoisista demoistaan, joiden ääniraidalla soi yleensä drum'n'bass tai muu breakbeatiksi luokiteltava musiikki. Alkuvuosinaan Matt Current oli tunnettu lähinnä Game Boy Advance- ja S60 -demoistaan, mutta viime vuosina ryhmä on laajentanut alaansa muillekin alustoille. Muutamat politiikkaan viittaavat yksityiskohdat tuotoksissa ovat antaneet ryhmälle pseudopoliittisen maineen .


title: Matt Current

text: Matt Current on ollut tärkeänä osana järjestämässä Stream-demopartyja. Tapahtuma on järjestetty Pirkkalassa vuonna 2003 sekä Tampereella vuosina 2005 - 2011. Tapahtumat ovat keränneet valtaosan Suomen aktiivisista demoskene-ihmisistä paikalle viikonlopun viettoon.


title: AN/PRC-77

text: AN/PRC-77 on yhdysvaltalainen monikanavainen, kannettava analoginen kenttäradio. Radiolaite on tyypiltään VHF-alueen FM-modulaatiota käyttävä radiolähetin ja vastaanotin, ja se on valmistettu erilliskomponenttipuolijohdekomponenteista (ts. ei integroituja piirejä). Radion massa on noin kymmenen kilogrammaa riippuen käytetystä akkutyypistä.


title: AN/PRC-77

text: Nokia ja israelilainen Tadiran valmistivat radiota RCAn myöntämällä lisenssillä. Suomen puolustusvoimissa AN/PRC-77 tunnetaan nimellä LV 217 (sotilasslangissa "venttiseiska")


title: AN/PRC-77

text: Radiota voi kaukokäyttää kenttäpuhelimilla, joissa on tämä mahdollisuus. Kaukokäyttölaitteena käytetään tai voidaan käyttää Suomen puolustusvoimissa TA-57:ää, P78:ia ja P90:ä.